Tunkaniw qollatäpjjäna, maynikiw yuspäräna (Lucas 17) | Jesusan sarnaqatapa\nTunkaniw qollatäpjjäna, maynikiw yuspäräna\nLEPRA USUNI TUNKA JAQENAKARUW JESUSAJJ QOLLÄNA\nSanedrinankirinakajja Jesusar jiwayañwa amtapjjäna, ukatwa Jesusajj Efraín markar sarjjäna, uka markajj Jerusalenat inti jalsu toqet aynach toqenkiwa, ukanwa discipulonakapampi quedasïna. Enemigonakapatsa jayankapjjänwa (Juan 11:54). Ukampis niyaw 33 maran Pascua amtañajj jakʼachasinjjäna. Ukatwa Jesusajj Samaria marka pasawayasajj Galilear saräna. Jiwañapajj jakʼachasinjjatap laykojja, Jesusajj qhep qhepa kutiw Galilear sarjjäna.\nMä markat yaqha markar sarkasasti Jesusajj lepra usuni tunka jaqenakampiw jikisïna. Uka usojja jukʼat jukʼatwa jañchirojj tukjaspa, amparankir kayunkir lukʼananakarusa jan ukajj jiñchurusa tukjaspawa (Números 12:10-12). Jehová Diosan Leyiparjamajja, lepra usuni jaqejj “qʼañütwa, qʼañütwa” sasaw arnaqasiñapäna, ukatjja sapakirakiw jakasiñapäna (Levítico 13:45, 46).\nUkatwa lepra usuni tunka jaqenakajj Jesusar jan jakʼachasipkänti, ukampis wali jachʼatwa Jesusar akham artʼapjjäna: “Jesús, Yatichiri, nanakat khuyaptʼayasipjjeta” sasa. Jesusajj jupanakar uñjäna ukhajja, akham sarakïnwa: “Sacerdotenakamp uñjayasir sarapjjam” sasa (Lucas 17:13, 14). Ukham sasajja Jesusajj Diosan Leyip respetatapwa uñachtʼayäna. Leyirjamajja, sacerdotenakaw lepra usut qollatäjjapjjäna uka jaqenakarojj qʼomäjjewa sasin sapjjañapäna. Ukhamatwa mayni jaqenakampi chikajj jakasipjjaspäna (Levítico 13:9-17).\nUka tunka jaqenakajja, Jesusajj milagronak lurañataki chʼamanïtapat janiw pächasipkänti. Ukatwa sacerdotenakan ukar sarapjjäna, janïras qollatäpkchïnjja sarapjjänwa. Thak sarkasasti jukʼat jukʼatwa jañchinakapajj kʼumaraptjjäna. Jesusar confiyapjjatapatwa ukham qollatäjjapjjäna.\nLepra usupat qollasirinakatjja, llätunkanejj thak sarasipkakïnwa. Ukampis mä jaqejj Jesusan ukaruw kuttʼanïna. Jupajj samaritano jaqënwa. ¿Kunarus kuttʼanïna? Qollatäjjatap laykuw Jesusar wal yuspärañ munäna. Diosajj kunjamsa jupar qolläna uk yatisajj “arnaqtʼasisaw Diosar jachʼañchäna” (Lucas 17:15). Jesusampi jikisipjjäna ukhajja, oraqer puriñkam altʼasisaw jupar yuspäräna.\nJesusajj jupa jakʼankir jaqenakarojj akham sänwa: “¿Janit tunka chachanakar qollaskänjja? ¿Kawkinkapjjarak llätunkanisti? ¿Janit jupanakat maynis Diosar jachʼañchirejj kuttʼanipki? Yaqha markankir jaqekirakis kuttʼanejjä” sasa. Ukjjarojj samaritano jaqerojj akham sänwa: “Sartasin sarjjam, Diosar confiyatam laykojj walikëjjtawa” sasa (Lucas 17:17-19).\nUka lepra usuni tunka jaqenakaru qollasajja, kunjamsa Jehová Diosajj jupar yanaptʼaskäna ukwa uñachtʼayäna. Lepra usunïpkäna uka tunkanitjja, maynejj janiw Jesusan yanaptʼapamp qollatakejj uñjaskänti, jan ukasti jakañ thakiruw sarjjatjjpachäna. Jichha tiemponjja, janis Diosajj nayra tiempjam Jesusampi qollaykchejja, jiwasatï Jesusar creyiñäni ukhajja, jakañ thakiruw sarjjatañäni, wiñay jakañwa katoqarakiñäni. Jiwasajj samaritano jaqjamarakiw yuspärasirïñasa.\nJesusajj jiwañat escapjjasajja, ¿kawkirus saräna?\n¿Kunatsa lepra usuni jaqenakajj Jesusar jan jakʼachasipkäna, kunatsa Jesusajj jupanakarojj sacerdotenakamp uñjayasir sarapjjam säna?\nSamaritano jaqejj kuntï lurkäna uk yatisajja, ¿kunsa jiwasajj yateqsna?


1 Juan 4 - Holy Bible [Aymara Bible 1997] - (1Ju 4)\nMunat jilatanaca, jan cuna casta yatichäwirus Diosan yatichäwipäcaspas uqham arcapjjamti, jan ucasti yant'apjjam chekpachapunit Diosan Ajayupani janicha. Walja c'ari yatichirinacaw acapacharojj phokhantasqui. Jupanacasti sapjjewa: “Diosanquirïpjjtwa” sasa.\nAqhamatwa jumanacajj uñt'apjjäta maynejj Diosan Ajayupanïtapjja: Qhititejj sisqui —“Jesucristojj janchin juti” sasa, uquïristi Diosanquiriwa.\nUcampis qhititejj sisqui: “Jesucristojj janiw janchina jutquiti” sasa, ucajj janiw Diosan Ajayupanïquiti, jan ucasti Cristo conträqui uca ajayuniwa. Jumanacajj ist'apjjtawa uca ajayun jutañapjja; jichhasti ucajj acapachancjjewa.\nJupanacajj acapachanquiriwa, ucatpï jupanacajj acapach yänacapatjja parlapjjejja, acapachanquir jakenacasti jupanacarojj ist'apjjaraquiwa.\nUcampis jiwasanacajj Diosanquirïtanwa. Qhititejj Diosar uñt'qui ucajj ist'istuwa; jan Diosanquirïqui ucasti janiw ist'quistuti. Uqhamatpï uñt'snajja cawquïritejj cheka ajayunïqui, uqhamarac c'ari ajayunïqui ucsa.\nDiosajj qhitaniw mä sapa Wawapa aca orakeru, wiñay jacañanïñasataqui, uqhamanwa Diosajj munasiñap uñacht'ayistu jupa toke.\nMunat jilatanaca, Diosatejj uqham munchistojja, jiwasanacajj munasiñasaraquipï maynit maynicama.\nDiosarojj janipuniw qhitis cunapachas uñjquiti. Ucampis jiwasatejj munasiñäni maynit maynicama ucajja, Diosajj jiwasanwa jaqui, munasiñapasti jiwasan phokhasiraqui.\nDiosajj Ajayupwa churistu, ucatwa yattanjja Diosampi jacatasa, jupasti jiwasampiraqui.\nJiwasanacpachaw uñjaractanjja, khanañcharactanwa aqham sasa: —Alajjpach Awquejja qhitaniw Yokaparu acapachar khespiyañataqui.\nQhititejj arsquejja: “Jesusajj Diosan Wawapawa” sasa, uquïrejja Diosanwa jaqui, Diosasti jupanaraqui.\nUqhamanwa asqui munasiñasajj phokhasi, cunapachatejj Tatitojj wastat jutcani ucqhajja jan ajjsarañanïñasataqui, jiwasanacasti acapachanjja cunjämäquitejj Tatit Jesucristojja uqhampachätanwa.\nJupajj aca camachwa churawayistu: “qhititejj Diosar munqui ucajja jilaparojj munañaparaquiwa.”


Santiago 4 - Holy Bible [Aymara Bible 1997] - (San 4)\n¿Cawquitsa juti jumanac taypin jan walt'añanacajja, uqhamarac guerranacasa? Jan wali amtatanacamajj chuymanacaman nuwasisqui, ucatwa juti.\nJumanacajj cunsa jicjjatañpun munapjjtajja, jan jicjjatirjamäsinsti jiwayapjjtawa. Cunatsa envidiasipjjapuntawa, jan jicjjatirjamäsinsti ch'ajjwañanacaru, nuwasiñanacaruraquiw uscusipjjtajja. Janiw cuntejj munapcta ucjja jicjjatapctati Diosat jan mayipjjatam laycu.\nMayipcta ucas janiw catokapctati jan wali mayipjjatam laycu. Jumanacan munañanacaman tucjañataquiquiw mayipjjtajja.\n¡Jan Diosa chuyma jakenaca! ¿Janit jumanacajj yatipcta acapachampi sumancañajj Diosampi jan walincañätapjja? Qhititejj aca pachampi sumancañ munqui ucajj Diosan uñisiripawa.\nUcatpï Diosan arupajj sejja: “Cuna ajaytï Diosajj jiwasan jacayqui ucajj wali munistu” sasa.\nUcampis Diosajj qhuyapayasiñapampiw yanapistu, Kellkatasti saraquiwa: “Diosajj jach'a jach'a tucuri jakenacarojj janiw yanapquiti, ucampis munasiñapanjja llamp'u chuymaninacaruw yanapi” sasa.\nDiosar jac'achasipjjam, jupasti jumanacarojj jac'achasiraquiniwa. Juchararanaca, amparanacam k'omachasipjjam. Jumanaca qhitinacatï acapachampiru, Diosampiru munasipcta ucanacasti chuymanacam k'omachasipjjaraquim.\nLlacthapisipjjam, jachapjjam, wararipjjaraquim. Larutanacamjja jachañarquipstayapjjam, cusisiñanacamsti llaquisiñaru cutiquipstayapjjaraquim.\nDios nayrakatan jisc'ar tucupjjam, jupasti jach'aruw aptapjjätam.\nJilatanaca, jan jumanacjjatjja jan walinacjja parlaquipasipjjamti. Qhititejj mä jilatat jan wali parlqui ucajja, uqhamarac taripqui ucasa, jan walwa leyjjatjja parli uqhamarac uca leyirojj tariparaquiwa. Leyirutejj jumajj taripstajja, taripiriw tuctajja leyir ist'añat sipansa.\nUcampis mayniquiw ley churirejj utji, jupa sapaquiraquiwa Taripirejja, jupaquiraquiw khespiyaspasa jan ucajj t'unjaspasa. Ucampis jumasti ¿qhitiraquïta mayniru taripiristi?\nQhitinacatejj aqham sapjjta: “Jichhürojj jan ucajj kharürusa uca marcaruw sarañäni, ucansti maraw utjañäni, alaquipa lurañäni, kollke jicjjatañäni” uc sirinacajj ist'apjjam:\njaniw yatipctati cunatejj kharürojj pascani ucjja. ¿Cunaraqui maynin jacañapasti? Mä urpjamaquiw uñstani ucatsti chhaktawayjjaquiwa.\nUcampis aqhama sapjjañamawa: “Dios munani ucqhajja, jaccasinjja uc ac lurañäni” sasa.\nUcampis jumanacajj jach'achasiñanacaman mantatajja cuns parlañ munapjjactawa, take uca jach'achasiñ chuymasti janiw walïquiti.\nQhititejj asqui lurañ yatqui ucatsti janirac lurquiti ucajja, juch lurasqui.\nSantiago 1 / San 1\nSantiago 2 / San 2\nSantiago 3 / San 3\nSantiago 4 / San 4\nSantiago 5 / San 5


George Floyd, juparux jach’unakaw Minneapolisan nayrïr urunakax jiwayawiyapxi, jupax ch’iyar janchin jaqïnwa. Jupan amayapx The Fountain of Praise yupaychañ utaruw jikisiñkam sasin sañatak puriyawiyapxi, Houston jach’a markana. Uka chiqarux kunayman jaqiw puriwiyapxi: marka apnaqir jaqinaka, markachirinakar arxatirinaka, anatirinaka, jakäw yatxapayas irnaqirinaka.\nAl Sharpton tatakuraw yupaychañ wakichäw p’iqicht’awiyi, jupax Donald Trump Estados Unidos Jilïr Irpiriruw sartasirinakar tutukjayatapat arxayawiyi. “Goma muruq’unakamp jachayir jiq’impiw sumäñat sartasir markachirinakarux chhuksuyawiyapxi. Ukatx biblias apt’ataw mä yupaychañ uta nayraqatan sarnaqawiyi, ch’amachaskaspas ukham lurawiyi. Markpach apnaqirinakax sinti jan wali jaqinakawa” sasaw ch’amamp arsusiwiyi.\nTata Floydan wila masinakapax janq’ut isthapitaw uka chiqarux puriwiyapxi. Ch’iyar janchininakar jan walt’ayañatakiw aka markax apnaqata sasaw Brooke Williams jupax arsuwiyi, jupax George Floydan wila masiparakiwa, kamachianaka mayjt’ayañawa sawiyiwa. “¡Jan uñisisis jan walinak lurañax utjpant amp suma!” sasaw arsuwiyi.\nYupaychasiñ tukuyatatx, tata Floydan amayapx Houston jach’a marka kupituqun utjki ukaruw apxapxaraki. Uka chiqanw mamap jak’ar p’amp’achawiyapxaraki.\nDerek Chauvinax 1.25 waranq waranq churasp ukax antutatäspawa sasaw Minneapolisanx mä taripirix amtawiyaraki, Derek Chauvinaw George Floydarux jiwayawiyaraki, jupax jach’uwa. J. Alexander Kueng, Thomas Lane, Tou Thao irnaqir masinakaparux jupar yanapapxatapatw taripasipkaraki./RAR


Mundial anatawxata: Brasil uksanx jachawayapxiwa, Bahréin k’ask’a umamp yanqhachataw uñjasipxi ukat Qatar uksanx jan walt’awiw utji · Global Voices Aymarata\n(es) ukan jaqukipiri\tAntuel D'Adam\nJaqukipäw uñt'ayata/apkatata 28 Willka kuti phaxsi 2014 2:35 GMT\nAka blog ullart'apxañäni Malagasy, Español, русский, Swahili, বাংলা, македонски, عربي, English\nAka qillqat uñacht'awix [en] Pen American Center [en] ukan uñt'ayasiwayi.\nCopa Mundial 2022 apasiñpatak wakichäwix ch’amakjaman uñjasi, kunatix pusi patak nepalese-nakamp paqalq patak indio-nakampiw jiwjapxi[en] jupanakax wali junt’una niya 50° C irnaqapxaskanxa.\nAka jiwawinakampisa, mä jach’a yatiqañ utan yatiyäw yatichirix siwa aka wakichäwix apasiñpaw derechos humanos Qatar markan juk’amp chiqäñpataki [en]juk’amp chiqäñpataki. Aka yatichirix yatxatarakinw yaqha jilamp kunjams Oriente Medio-n yatiyäw tamanakar uñjapxi sitio web interactivo [en].Aka yatxatäwix Qatar Foundation qulqichäwimpiw lurasi, kawkir jach’a tamati yanap FC Barcelona, Lionel Messi-n tamapa. Ukatxa Qatar Foundation ukhamarakiw Qatar marka qulqimp yanapata. ¿mä mayja mayja uñjtati? Juma amuyma.


Levítico 19 - Holy Bible [Aymara Bible 1997] - (Leví 19)\nTatitusti Moisesaruw parläna; aqham saraquïnwa:\n“Israelita jakenacarusti aqham saraquim: Jumanacasti kollanäpjjam, naya Tatitu Diosamasti kollanätwa.\n“Sapa maynisa awquiparu uqhamarac taycaparu ajjsarasa sarnakpan. Nayan samaraña urunacajjarusa imapjjaraquim. Nayätwa jumanacan Tatitu Diosamajja.\n“Janipun yakha diosanacarojj sarapjjamti, janiraqui diosanacjja cuna casta hierronacat umatatayasas lurasipjjamti. Nayätwa Tatitu Diosamajja.\n“Cunapachatejj Tatituru sumancthapiña sacrificionac loktapjjäta ucapachasti, cunjämtejj Diosajj sisqui uqhamarjamaw loktapjjäta, uqhamat Diosajj jumanacar catokañapataqui.\nCawquïri uywatejj loktatäcani ucasti uca urpachaw mank'antatäjjañapa, jan ucajj khepürusa; ucampisa cunatejj quimsïri urutaqui jilt'cani ucasti naqhantayatäjjañapawa.\nUca ofrenda loktatatejj quimsa urcama mank'ataquïscani, ucasti mä jisc'achcañata uñt'ataraquïniwa, Diosasti janiraquiw uca loktäwjja catokcaniti;\nqhititejj mank'cani ucasti juchapa uñt'asiraquini, uqhamarac take jakenac taypitjja jiwayatäjjaniwa, cunatejj Tatitur loktatäqui uca jan yäkatap laycu.\n“Cunapachatejj yapumana cosecha apthapcäta ucapachasti janiw thiyanacamppacha yawthapïtati, janiraquiw cuna grano puyanacatejj willirtqui ucanacsa chhajjmthapïtati.\nUva yapumatsti janiw takpacha apthapïtati, janiraquiw cuna uvanacatejj willirtqui ucanacsa k'ala pallthapisïtati; ucanacjja pobrenacataqui, uqhamarac jaya marcat jutiri jakenacataquiw jilt'ayäta. Nayätwa jumanacan Tatitu Diosamajja.\n“Jan lunthatasipjjamti, janiraqui c'arisipjjamti, janiraqui jumanaccamasa maynit maynicama engañasipjjamti.\n“Janiraqui jake masima contrajj ch'amampiqui sayt'asimti, janiraqui cunatejj jupancqui ucsa aparamti. Irnakerina pagopsti janiraqui khepürcama apjjäsimti.\n“Okara jakerusti jan maldicimti. Juyqhun sarnakañaparusti janipuni cuna casta jan walt'añanacsa liwisiñapataquejj uscumti. Tatitu Diosamaru ajjsartam. Nayätwa Tatitojja.\n“Cunapachatejj mä queja t'akjäta ucapachasti jan ñankhanacjja luramti; janiraqui pisi ch'amanirusa arjjatamti ni munañanina nayrakataparusa alt'asimti. Cunapachatejj mä queja uñjcäta ucapachasti cunatejj chekapäqui ucaru jaysasa luram.\n“Jakenac taypinsti janipuni arunac apnakasa sarnakamti. “Janiraqui jake jiwayañanacansa chicachasimti. Nayätwa Tatitu Diosamajja.\n“Jan chuymamarojj jilamar uñisiñanacjja imjjäsimti. Cunapachatejj jake masimaru tokenokañajj waquischi ucapachasti tokenokam, janiraqui jupampi chica jucharu purimti.\n“Nayan leyinacajjsti phokhapunim. Uywanacamsti janiraqui yakha casta uywanacampi catusiyamti. Janipun orakemarojj take casta jathanaca chharktasin yapuchamti. Janiraqui take casta telanacat lurata isinacampi isisimti.\n“Mayni jaketejj cawquïri esclavatejj yakha jakeru churatäqui ucampi iquintani, ucampisa uca esclavajj janïra alatäquiti ni libre antutatäcaraquisa, ucarusti mä pago churatäjjañapawa, ucampisa janiw jiwayatäñataqui juchañchatäcaniti jupajj janïra librëtap laycu.\nUca jakesti Tatiturojj mä orko oveja churaraquini jucha luratata mä sacrificiöcaspas uqhama, uca ovejsti Tatitumpi Jiquisiñ Carpa nayrakataruw aparaquini.\nUca oveja sacrificiot loktasaraquiw sacerdotejj uca jaketaquejj Tatitut juchata pampachatäña mayiraquini, ucampisa uca juchajj perdonatäjjaraquiniwa.\n“Cunapachatejj jumanacajj uca orakeru puripjjäta, ucatsti frutanaca achuri kokanaca yapuchapjjaraquïta, ucapachasti janiw uca frutanacjja apakapjjätati ni mank'apjjaraquïtasa quimsa mara pasañapcama.\nPusi mara purinjjepansti take uca achunacajj Tatituru loktatäjjaraquiniwa, mä suma loktäwi lurasa,\npheska mara purinjjepansti jumanacajj uca achunacatjja mank'jjapjjaraquïtawa. Uqhamatwa uca kokajj juc'ampi jumanacataquejj achuraquini. Nayätwa jumanacan Tatitu Diosamajja.\n“Janipun mank'apjjamti cunsa wilanïni ucanacjja. Janipun yatirïñjja munapjjamti, janiraqui cunatejj acat kheparojj lurascani ucanaca yatiñarusa uscusipjjamti.\n“Janiraqui ñic'utanacamsa muypacha mursusipjjamti, ni sunqhanacaman puntanacapsa mururasipjjaraquimti.\n“Janiraqui mä jiwat laycu janchinacamsa k'allunokasipjjamti. Janipuni cuna casta kellkanacsa janchinacamarojj jan mayampitaqui mistquirjja kellkantasipjjamti. Nayätwa Tatitojja.\n“Janiraqui phuchamarusa ñankha luramti, juparu walja chachanacampi sarnakeri tucuyasajja, uqham lurasajj marcamaruw ñankhachasma jan wali luräwinaca lurasajja.\n“Samarañ urunacajjarusti imapjjapunim. Nayan utajjataquisti wali ajjsartañajj utjaracpan. Nayätwa Tatitu Diosajja.\n“Janipuni ch'amacaninacarusa ni laykanacarusa sarapjjamti. Janiraqui jupanacaru jisqhisisasa ñankhachasipjjamti. Nayätwa jumanacan Tatitu Diosamajja.\n“Jilïri jakenac nayrakatansti sayt'asisina jupanacarojj mä suma ajjsart'aña uñacht'ayaraquim. Tatitu Diosamaru ajjsartatamsa uñacht'ayaraquim. Nayätwa Tatitojja.\n[33-34] “Jaya marcat jutiri jakenacarusti cawquïrinacatejj jumanac taypin jacani ucarusti janipuni t'akhesiyapjjamti. Jumanacat maynïrïcaspasa uqhama uñjapjjam; juparusti munapjjaraquim jupajj jumanacjama jakëtapa laycu. Uqhamarusa jumanacajj Egiptonjja jaya jakenacäsipcaraquïyätawa. Nayätwa jumanacan Tatitu Diosamajja.\n“Cuna casta tupunacansa, janipuni engañonacjja luramti.\nBalanzanacamasa, take pesanacamasa, uqhamarac take tupunacamasa phokhatäñapapuniwa.\n“Uqhamasti take leyinacajjsa, uqhamarac arsutanacajjsa phokhapjjapunim. Nayätwa jumanacan Tatitu Diosamajja.”


Números 6 QA97 - Tatitojj Moisesarojj saraquïnwa: - Bible Search\nTatitur catuyasiri jakenacataqui leyinaca\n1Tatitojj Moisesarojj saraquïnwa: 2“Israelitanacar aqham sam: Mä jakesa, jan ucqhajj mä warmisa, arupampi arsusina Tatituru catuyasiñ munchi ucajja, 3janiw cuna vinonacsa ni t'amantat umañanacsa umañapäquiti, ni vinot lurat vinagre, ni cuna p'osktata umañanacsa, ni uvat lurat umsa, janiraquiw mank'añapäquiti ni uvanacsa, ni waña uvanacsa. 4Cunapachcamaya Tatituru arsusina catuyasiñ munchi, ucapachasti janiw cuna uvan achunacapsa mank'añapäquiti. 5Janiraquiw ñic'utapsa mururascaniti, jan ucasti jilantayasiniwa cunapachcamatejj arupampi arsqui uca phokhasiñapcama, Tatituru catuyataraquiw sayt'asiñapa. 6Take uca maranacasti janiraquiw mä jiwatarus jac'achasiñapäquiti, 7ni awquipa, taycapa, ni cawquïri jilapa, cullacapa jiwaspa ucqhasa, jan k'añu tucuñapataqui, Tatitur catuyasiñatac arsusitap laycu. 8Cunapachcamatejj arupa arsutapajj phokhasiñapäqui, ucqhacama Tatitur catuyatäniwa.\n9“Cawquïri jaketï acatjamat jupa thiyaru jiwani, uqhamat ñic'utapjja k'añu tucuyani, Tatituru catuyatäcchi ucasa, jupajj ñic'utapjja pakallko ururojj mururasiniwa, cunapachatï k'omachasiñap urojj purincani ucqha. 10Quimsakallko uru purinipansti, sacerdoten ucaruw apani pä tórtola sat jamach'inaca, uqhamarac pä paloma wawanaca Jiquisiñ Carpäquis uca mantañaru. 11Sacerdotesti maynïrjja sacrificiotwa juchanacat loktani, maynïrsti takpach nact'ayasaw loktaraquini, ucatsti cunatejj waquisqui uca luraraquini, uca juchanacat perdón jicjjatañataqui, mä jiwatar llamct'atap laycu. Uca ururaquiw Tatiturojj ñic'utapjja wasitat catuyasjjani. 12Tatitur catuyasiñanjja yakhatwa kalltaraquini, nayra catuyasitapsti janiraquiw amtascjjaniti, cawquïri ñic'utaptejj catuyascän ucajj k'añuru tucutap laycu. Uqhamaraquiw Tatitun ucaru aparaquini mä maran orko oveja juchanacapat sacrificio loktañataqui.\n13“Cunapachatejj catuyasiñap urunacajj tucuyjjani ucapachajj Jiquisiñ Carpäquis uca mantañaruw sarani, 14ucatsti Diosarojj mä maran orko oveja ofrendat churani, uqhamarac jan cuna camachat takpach nact'ayäwi loktasa, uca quipcaraqui mä maran orko oveja jan cuna camachata, sumancjjañatac sacrificiot loktasa. 15Uqhamaraquiw loktaraquini suma jac'ut lurat t'ant'anacan jisc'a canasta, jan levadurani, aceitempi chaputaraqui; masasa jan levadurani, aceitempi waraquipata, uca chicasti take achunacampi, vinompi ofrendat churatäqui ucanacampiraqui. 16Sacerdotesti Tatitu nayrakatanjja, sacrificio juchanacat loktaraquini, uqhamarac takpach nact'ayasa loktaraquini. 17Ucatsti mä orko oveja loktaraquini, sumancthapiña sacrificiota, jan levaduran t'antanacsa, jisc'a canastancquis uca cheka, uqhamaraquiw grano achunaca, vinonaca loktaraquini. 18Tatitur catuyat jakejj ñic'utapwa qhuchurasini, Jiquisiñ Carpäquis ucan mantañaparu, ucatsti catuyat ñic'utapa aptasinjja cawquïri ninatejj akasqui sumancthapiyiri sacrificio uca nina mankheruw jakontani, 19sacerdotejj orko ovejan khathita jiqhanip aptasina, uqhamarac mä jan levaduran t'ant'a canastat apsusa, mä jan levaduran masa aptasajj Tatitur catuyat jakeruwa amparapar churani, cunapachatejj jupajj p'ekepan ñic'utap huchurascani ucapacha. 20Ucatsti sacerdotejj cunatejj waquisqui ucwa Tatitu nayrakatan lurani. Uca uywan pechopa, cunampitï uñstäwejj lurasqui, uqhamarac charanacasti Tatitur churatawa, kollanaraquiwa. Take ucanacasti sacerdotetac yakhachatawa. Uca khepatsti Tatitur catuyasir jakejj vino umjjaraquispawa.\n21“Take ucanacaw leyinacajj cawquïritï arupampi arsusina Tatitur catuyasiñ munqui ucataquejja. Acanacaraquiw cawquïri ofrendanacatï churañapäqui ucanacasa, jan ucajj, yakha ofrendanac churañapäqui ucanacat sipansa. Ucampis cuntejj nayrakatajj arsqui, ucjja phokhañapawa, cunjamatï lurañataquejj arsqui uqhamaw waquisi phokhasiñapajja.”\n22Tatitojj Moisesarojj sänwa:\n23“Aaronaru, wawanacapampirojj aqham sam: Cunapachatï israelitanacar bendicipcani ucqhajj aqham lurapjjani:\n24‘Tatituy jumaru bendispan, imaracpan.\n25Tatitojj jumarojj sum uñtanpan,\n26Tatitojj munasiñampi jumarojj uñtanpan, samarañsa churaracpan.’\n27“Uqhamwa jupanacajj sutejja israelitanacar arsupjjani, ucatsti nayajj jupanacarojj bendiciraquïwa.”


Éxodo 6 QA97 - Ucat Tatitusti Moisesarojj saraquïnwa: - Bible Search\n1Ucat Tatitusti Moisesarojj saraquïnwa:\n—Jichhaw uñjätajja cuntejj faraonampi lurcä ucjja. Cunapachatejj nayajj ch'amajja uñacht'aycä ucqhaquiw, marcapat sarjjapjjañamataqui antutapjjätamjja. Ucampis janiw sariricti antutapcätamjja, jan ucasti jupa pachpawa marcapat sarjjapjjam sapjjätamjja.\nDiosajj wastatwa Moisesaru jawsas parli\n2Diosasti Moisesar parlasinjja sänwa:\n—Nayätwa TATITOJJA. 3Nayawa uñsttjja Abrahamaru, Isaacaru, Jacoboru, take ch'aman Dios sat sutimpi. Ucampis nayajja jupanacarojj TATITU sat cheka sutejjampejj janiw uñt'ayascti. 4Uqhamarac jupanacampejja mä suma amtäwiruraquiw mantapjjaracta. Ucat arsuyätjja Canaán orake jupanacar churañataqui, cawqhantejj mä urunacajj jayanquir jakenacjama jacapcäna uca orake. 5Ucampis israelitanacaru arnakasir ist'asina, uqhamarac egipcionacan sinti t'akhesiyasa irnakayatanacap uñjasinjja amtastwa mä suma amtäwiru mantatajja. 6Jichhasti saram, israelitanacarojj aqham sätawa: ‘Naya Tatituwa khespiyapjjäma t'akhesis sirviñata, uqhamarac egipcionacajj sinti ch'ama irnakañanaca churapctam ucatsa, jach'a ch'amajja uñacht'ayasa, uqhamarac cheka asqui cancañajjampi. 7Jumanacarusti nayan marcajjwa tucuyapjjäma, ucatsti nayawa jumanacan Diosamäyäjja. Uqhamatwa jumanacajj yatipjjäta nayajj jumanacan Tatitu Diosamätajja, uqhamat nayajj egipcionacan wali ch'ama lurañanacampi t'akhesiyapctam ucanacata khespiyätajja. 8Uqhamaraquiw irpapjjäma cawqha oraktejj Abrahamaru, Isaacaru, Jacoboru churañatac arscäyäta ucaru. Ucatsti naya Tatituwa uca orakjja jumanacarojj dueño orakenacamataqui churapjjäma’ sasa.\n9Ucatsti Moisesajj israelitanacaruw parläna, ucampis jupanacajja janiw Moisesarojj ist'añ munapcänti, jupanacajj wali mayjt'atäpjjänwa sinti ch'ama lurañanacampi t'akhesiyatajja. 10Ucampis Tatitojj Moisesarojj parlascaquïnwa:\n11—Faraonar parliri saram, israelitanacaru antutjjpan Egipto oraket sarjjapjjañapataqui —sasa.\n12Ucampis Moisesajj Tatiturojj saraquïnwa:\n—Janiw israelitanacas ist'apquituti, ¿cunjämaraqui faraonasti ist'itani? Nayasti janiw suma parlirïcti —sasa.\n13Ucatsti Tatitojj Moisesampi, Aaronampi parlasinjja yatiyäwi arunac churäna israelitanacataqui, uqhamarac Egiptonquir faraonataquisa, jupanacajj israelitanaca Egipto marcat apsuniñapataqui.\nAaronampin, Moisesampin nayra awquinacapa\n14Acanacänwa nayra awquinacapan familiapanquir jilïrinacan sutinacapajja.\nIsraelan, Rubén sat jilïr wawapan wawanacapajj acanacänwa: Hanoc, Falú, Hezrón, Carmi ucanaca, jupanacasti Rubenan familianacapänwa.\n15Simeonan wawanacapasti acanacaraquïnwa: Jemuel, Jamín, Ohad, Jaquín, Zohar, Saúl ucanaca, jupanacajja mä cananeonquir warmin wawanacapänwa, jupanacasti Simeonan familianacapänwa.\n16Levi chachasti patac quimsa tunca pakallkon maraw jacäna, wawanacapan sutinacapasti jilïrit sullcacamajj acanacänwa: Gersón, Coat, Merari ucanaca. 17Gersonan wawanacapasti: Libni, uqhamarac Simei satanacaraquïnwa. 18Coat chachasti patac quimsa tunca quimsani maraw jacaraquïna, wawanacapasti acanacänwa: Amram, Izhar, Hebrón, Uziel ucanaca. 19Merari chachan wawanacapasti: Mahli, Musi satanacaraquïnwa. Take acanacawa Leví sat chachan familianacapajja jilïrit sullcacama.\n20Amram sat chachasti Jocabed sat tiapampiw casarasïna, ucatsti jupanacan wawanacapajja Aarón, uqhamarac Moisés ucanacänwa. Amramasti patac quimsa tunca pakallkon maraw jacaraquïna.\n21Izhar satan wawanacapasti: Coré, Nefeg, Zicri satanacaraquïnwa.\n22Uziel chachan wawanacapasti: Misael, Elzafán, Sitri satanacaraquïnwa.\n23Aaronasti, Aminadab sat chachan Elisabet phuchapampiw casarasïna. Aca Aaronan warmipan jilapasti Naasón sataraquïnwa. Aaronan wawanacapasti: Nadab, Abiú, Eleazar, Itamar satanacänwa.\n24Coré chachan wawanacapasti: Asir, Elcana, Abiasaf satanacaraquïnwa. Jupanacasti Coré chachan familianacapänwa.\n25Aaronan, Eleazar sat yokapasti, Futiel sat chachan maynïr phuchapampiw casarasïna. Ucatsti jupanacan wawapasti Finees satänwa. Take acanacawa Levitanacan sapa familiancqui uca awquinacapan jilïrinacapajja.\n26Acanacasti Aarón, uqhamarac Moisés pachpawa, jupanacaruw Tatitojj jawsäna israelitanaca Egiptot apsupjjañapataqui, mä jach'a ejercitor uñtata. 27Aarón, uqhamarac Moisés pachparaquiw Egiptonquir faraón reyir parlapjjaraquïna israelitanaca uca marcat apsunjjañapataqui.\nDiosajj Moisesampiru, Aaronampiruw jawsi\n28Tatitusti mä uru Moisesaru Egipton parlasinsti, 29saraquïnwa:\n—Nayätwa Tatitu Diosajja. Jichhasti Egiptonquir faraón reyiru cuntejj nayajj siscäma ucanaca yatiyanim.\n30Ucatsti Moisesajj saraquïnwa:\n—Tata, nayajj janiw sum parlirïcti, ucasti, ¿cunjämaraqui faraonasti nayarojj ist'itaspa?


Isaías 26 - Holy Bible [Aymara Bible 1997] - (Isa 26)\nUca urunsti Judá orakenjja aca k'ochuw k'ochusini: “Mä jach'a ch'amani marcaw utjistu; jiwasar khespiyañataqui, Tatituw uca jach'a perkanacapsa sartayi muyuntayaraqui.\nPuncunacap jist'arapjjam mä asqui marcan mantañapataqui, qhititejj chekapäqui ucana.\nTatay, jumaw sum uñjtajja qhititejj mä sapa amtañaniquïqui ucarojja, jupan jumaru iyawsatap laycu,\nTatiturupun iyawsapjjam, jupaw jiwasan wiñay arjjatirisajja.\nJupajj jach'a jach'a tucur jakenacarojj liwisiyiwa, jach'a jach'a tucur marcarusti jisc'achjaraquiwa, orakcama liwinucusa,\nuqhamat alt'at chuymani jakenacas, pobrenacas taquichasipjjañapataqui.”\nAsqui jakenacan sarnakäwinacapajj chekapawa; Tata, jumaraquiw jupanacan thaquipsa qhusqhachtajja.\nNanacas waliquiraquiw jicjjatasisipcta juman leyinacamarjam sarnakasajj, Tata; chuymanacajjasti jumatacracwa lup'iñ munasqui.\nArumanacas take chuymajjampiraquiw jumatjja llaquista, take chuymajjampiraquiw thaksma; cunapachatejj jumajj take aca orakpachar uñjcäta ucqhajj, jakenacajj yatekapjjaniwa cunatejj chekapäqui ucjja.\nÑankha jakenacat qhuyapayascäta ucasa, jupanacajj janipuniw chekapäñjja yatekapcaniti; asqui jakenacan orakenacapansti sinti khorunacaraquiw tucupjje, janiraquiw Tatitun jach'a cancañapsa yäkapquiti.\nTatay, jupanacataquejj mutuyäwimajj waquichatawa, ucampis jupanacajj janiw amuyasiñ munapquiti; cunapachatejj juman marcamar wali munasitam uñjapjjan ucqhajj, mä p'enkaw jupanacajj uñjasipjjani. ¡Añchaquiti juman colerasiñamajj jupanacaru tucjcani!\nTata, jumaw nanacar asqui cancañ churapjjesta; chekpachansa juma sapaquiw take lurañanacajj-jja lurta.\nTatitu, nanacan Diosajja, mayninacaw nanacarojj apnakapjjetojja, ucampisa jumaquïtaw nanacan apnakerejjajja, uqhamarac Tatitojjasa.\nJupanacajj jiwaratäjjapjjewa, janiw jactancjjapjjaniti; mä ch'iwiquëjjapjjewa, janiw jichhajj mayampsa sartancjjapjjaniti; jumaw jupanacarojj mutuytajja, tucjaractasa, jan mayampi amtascañataquiraquiw jupanacarojj tucjtajja.\nTata, jumaw marcamarojj jiltaytajja; juman asquimataquiw jiltayaractajja, take korpanacapsa jithitatayaractawa.\nTata, t'akhesiñanjja jumaruw thakhapjjsma, cunapachatejj jumajj may tokenokasaqui asquichapjjetäta ucqha.\nJuma nayrakatancapjjayätwa, Tatay, cunjämatï mä wawachasiri warmejj ususiñapana q'iwinaktqui wararcaraqui uqhama.\nUsur jakeptapjjtwa, wawachasiña usuñampiw t'akhesipjjaracta, wawachapjjaractwa, ucampis ucajj mä thayaquïnwa. Marcataquejj janiw khespiyasiñ apanipquiti, janiraquiw jakes utjcjjaniti acapachan jacañataquejja.\nUcampisa juman jiwirinacajja jacatatapjjaniwa, jiwat janchinacapas jacatatapjjaraquiniwa. Aca oraken iquirinacasti iquinacapatjja sartapjjaniwa, cusisiñatwa arnakasipjjaraquini. Jumaw khanamjja mä jallu sullar uñtat apayantajja, ucampis jiwatanacajj jacatatapjjaraquiniwa.\nTatitusti palaciopatwa mistunini, aca oraken jaquir jakenacar juchanacapat mutuyañataqui, orakesti janiraquiw juc'ampi jaken jiwayatanacarojj imantcjjaniti, jan ucasti take jan wali luratanacjja khanaruw apsuni.


2 Crónicas 24 - Holy Bible [Aymara Bible 1997] - (2Cró 24)\nJoasasti pakallk maranïcäna ucqhawa apnakañ kalltäna, ucatsti Jerusalén marcanjja pusi tunca marawa apnakäna. Taycapasti Sibia sutinïnwa, uqhamarac jupajj Beerseba chekanquirïnwa.\nJoás reyin luräwinacapasti chekapänwa Tatitun nayrakatapana, Joiada sacerdotejja jaccäna ucqhajja.\nJoiada sacerdotesti juparojj pä warmimpiwa casaräna, uca pani warminacapatwa Joás reyejj yokanacani, phuchanacanïna.\nUcat mä kawkha maranac pasatatjja Joás reyejj amtasïnwa Tatitun templopa asquichaña.\nUcataquisti jupajj jawsayänwa sacerdotenacaru, uqhamarac levitanacaru, ucatjja sänwa: “Judá orakenquir marcanacar sarapjjam, ucatsti take israelita jakenacatjja kollkenaca apthapinipjjam Diosan templopa sapa mara asquichañataqui. Uqhamasti uca lurañataquejja janc'aqui sarapjjam” sasa. Ucampis levitanacajja janiw mäqui sarapcänti.\nUcatjja reyejj Joiada sumo sacerdoteruwa jawsayanïna, ucatjja sänwa: “¿Cunatsa jan luraycta levitanacan apanipjjañapäqui Judá ucata, uqhamarac Jerusalenatsa cuntï Tatitun Moisés serviripasa, Israel jakenacasa arsupcäna apthapiña arust'äwi carpataquïqui ucjja?” sasa.\nAtalía warmisti mä ñankha warmïnwa, ucatsti jupan arquirinacapajja Diosan temploparu mantasinjja Tatitun templopata take yänacwa apsunipjjäna yakha diosanacaparu ucanacampi sirviñapataqui.\nUcatjja reyejj lurayänwa mä arca, ucatjja Tatitun templopa nayräjjaruwa ankaru uchayäna.\nUcatsti yatiyayänwa Judá orakeru, uqhamarac Jerusalenarusa Tatitutaqui ofrendanaca apanipjjañapataqui, cunjämtï Tatitun Moisés sirviriparusa, Israel jakenacarusa wasarana arsuwaycäna lurapjjañapataqui uqhamaru.\nUcatjja take jilïrinacasa, uqhamarac take jakenacasa cusisitawa ofrendanacapa arcar uchañataqui apanipjjäna phokt'ayañcama.\nLevitanacasti arcjja apapjjänwa reyin ucaru uñjañapataqui, ucatjja cunapachatï walja kollke utj-jjäna ucqhasti, purinipjjänwa reyin kellkeripa, uqhamarac sumo sacerdoten qhitanita uñakeripa, jupanacasti arcatjja warsupjjänwa, ucatsti aptasinjja wasitatwa cawcqhancäntejj ucqharu uchjjapjjäna. Uqhamaw sapürusa lurapjjäna, ucatsti walja kollkwa apthapipjjäna.\nReyimpi, uqhamarac Joiada sacerdotempejja uca kollkjja templo lurayañataqui chhijllatäpqui ucanacaruw catuyäna, kala ch'iyirinaca, carpinteronaca jicjjatanipjjañapataqui, Tatitun templopa asquichayañataqui. Uqhamaraquiw jicjjatanipjjañapäna hierrota, bronceta irnakerinaca templo asquichayañataqui.\nLurayañataqui chhijllatäpcäna ucanacasti kalltapjjänwa luraña, ucatsti jupan luratanacapajj Diosan templopa asquichañanjja asquiruwa saräna, cunjämäcänti kalltanjja uqhama, ucatjja sumaw tucuyatäna.\nCunapachatï tucuyatäjjäna ucqhajja, jilt'cäna uca kollkjja reyin ucaru, uqhamarac Joiada sacerdoten ucaruwa apapjjäna. Jupanacasti uca kollkempejja Tatitun templopataqui yänacwa lurayapjjäna, cultona sirviñataquisa, uqhamarac nact'ata ofrendanac loktañataquisa, cucharonanaca, uqhamarac korita, kollketa yakha yänaca. Joiada sacerdotejj jaccäna ucqhasti loktatapunïnwa nact'ata sacrificionacajj Tatitun templopanjja.\nUcampis Joiada sacerdotejj wali chuymani awquëjjasinjja jiwjjänwa. Jupasti pataca quimsa tuncani maranëjjäna ucqhawa jiwjjäna.\nUcatsti imt'jjapjjänwa Davidan Marcapana, reyinacamp chica, jupajj Israel marcampisa, Diosampisa suma asquina sarnakatap laycu.\nJoiada sacerdoten jiwjjatapatsti Judá orakenquiri jilïrinacajja purinisinjja, reyirojj suma jach'achasinwa aruntapjjäna. Ucatsti reyejj jupanacampejja ewjja arunacjja churayasiquïnwa.\nUcatjja jupanacajj Tatitun templopjja apanucupjjänwa, nayra awquinacapan Diosaparu. Jupanacajj Asera diosan lantinacaparuwa yupaychapjjäna, uqhamarac yakha diosanacarusa. Uca jucha luratanacapatwa Tatitojj colerasïna Judá, uqhamarac Jerusalenataquisa.\nUcampis Tatitojj jupanacarojj profetanacwa qhitanïna, jupan ucar cutt'anjjapjjañapataqui. Ucampis jakenacajj janiw ist'asipcänti profetanacana ewjja arunacaparu.\nUcatsti Joiada sacerdoten Zacarías yokapajja, Diosan Ajayupanïnwa, jupasti patäjja chekawjaru sayt'asisinjja marcarojj sänwa: “Diosajj aqham siwa: ‘¿Cunatsa jumanacajj mandamiento arunacajjarojj jan ist'apquistajja, uqhamarac jumanac pachpa jan walt'añanacjja thakasipjjtajja? ¡Jumanacajj nayar apanucupjjatamatjja, nayajj jumanacarojj apanucupjjaraquïmawa!’ ” sasa.\nUcampis jupanacajj mayaqui jupataqui arust'asisinjja, reyin arsut'apatwa kalamp c'upjasa jiwayapjjäna, Tatitun templopa ankäjjana.\nJoás reyisti armjjataynawa Zacariasana Joiada awquipajja juparu asquinaca luratapa, jupasti Zacarías yokaparojj jiwayayänwa, jiwcäna ucqhasti jupajj aqham sasaw art'äna: “¡Tatitojj acjja uñjpan, ucatsti luratapat wayt'aracpan! ” sasa.\nJallupacha horasawa sirianquir ejercitojja Joás reyir nuwir jutäna, ucatjja Judá, Jerusalén ucacama jutasinjja, k'alwa tucjäna uca marcanquir take jilïrinacaru, jupanacasti aparasinjja Damasconquir reyiruwa take yänacjja apayapjjäna.\nSirio ejercitotjja mä juc'a tamaquiwa purinipjjäna, ucampis Tatituw amparanacaparu catuyäna mä jach'a ejército, jupanacajj nayra awquinacapan Tatitupar apanucupjjatap laycu. Uqhamaw Joás reyejj t'akhesïna cuna mutuyäwi catokañapatejj wact'cäna ucanac catokasina.\nCunapachatï sirio ejercitojj sarjjäna ucqhajja, reyirojj sinti usuntatwa jaytawayäna, sirvirinacapasti jupa tokjja jan wali amtapjjäna, Joiada sacerdoten yokapar jiwayatapata uqhamat uqhama cutiyawa amtapjjäna. Ucatjja pachpa iquiñaparuw jiwayapjjäna. Ucjjarojja imt'jjapjjänwa Davidan Marcaparu, ucampis janiw reyinacan imäwinacaparojj imapcänti.\nJupa toke jan wali amtirinacasti acanacänwa: amonita Simeat chachan Zabad yokapa, uqhamarac moabita Simrit chachan Jozaba yokaparaqui.\nJoás reyin wawanacapjjata, jupjjat arsutanacasa, uqhamarac Diosan Templopa asquichatasa, reyinacan luräwinacapan libropana kellkatawa. Ucjjarusti jupa lantejja Amasías yokapawa apnakjjaraquïna.


Luririnakana YATICHAWIPANAKA Ecoturismo comunitario ch’amanchawi – PPD Perú\nLuririnakana YATICHAWIPANAKA Ecoturismo comunitario ch’amanchawi\nCusco, Ecoturismo, Promoción del ecoturismo comunitario, Puno, Tacna - Capaso, Yucamani, tesoro escondido\nPerú suyuna aynachankiri jach’a qullunakanxa maymaya uywanakawa jakasi, maymaya achunakawa achuqi, maymaya quranakawa alisiraki, taqi yaqha markanakawa yati taqi ukanaka. Andes ukataki Tunka mayani ecosistemas ukhanaka uñtt’atatxa paqallquwa utji, jakawinakasa waljanapuniwa utjaraki, uka utjawinakawa turismo rural comunitario (TRC) uñt’ata ukampixa taqini pampana jakisiri jilata kullakanakaxa nayraru sartapxaspa. PromPerú ukana yatxatwipatxa TCR ukhamjama satawa, “Maya yaqha yatiwi Perü suyu mayja uñkatañataki, jakawinaka uñt’añataki, uñt’ayañataki. Yaqha markanakata jutiri jaqinakaru kunjamtixa pampana jakasirinakaxa jaqasipki ukhampacha uñacht’ayaña, jupanakaxa uka jaqäwinaka yatxatawasina wali k’uchi sarxapxañapataki, sart’ata kumuniraranakasa walt’ayatawa uñjasiraki”.\nTurismo Rural Comunitario mayacht’asna suma q’uma uraqiwjitanakampi mayachasnwa ecoturismo comunitario uka sartayapsna. Ecoturismo comunitario ukampiwa qullqi qullqichaña ukhamaraki nayra jakawinaka jakayasipkaksna. Ukhamarusa, ukaxa yanapt’aspawa jitxatayaña irnaqawinaka qullqi irtt’asiñataki.\nÁreas de Conservación Regional (ACR), Áreas de Conservación Privada (ACP), Zonas de Agrobiodiversidad (ZABD) ukhamaraki Paisajes Culturales ukhama uñt’atawjitanakanwa suma yächisispa ecoturismo comunitario ukaxa. Sur andino peruano pusi ACR ukanakawa utji, Cusco ukhamaraki Tacna katunakankiwa; paya tunka ACP ukanakasti Cusco, Puno uka katunkarakiwa, yaqhipanakaxa kumuniraranakana sarayatawa. ZABD ukanaxa payawa utjaraki, ukanakasti Cuyocuyo patanakapa Puno katuna ukhamaraki Parque de la papa – Cusco katuna ukanakawa, ukatsa yaqha paisajes culturales ukanakampiwa utji. Q’alpacha aytt’ata katunakawa suma ecoturismo sata uka sartayañatakjamaxa, uka utjnuqayasinwa sumpacha pacharu q’uma uñjasispa, t’aqisiñanakasa isk’aqxaspawa kumunirara taypinakana.\nAkiri qillqawixa uñacht’ayiwa suma amuyuwinaka mäpita nayraru sartañataki, Andes del sur ukana ecoturismo comunitario uka ch’amañchañatakiwa. Nayrachi lurawinaka lurasna jani t’aqisxañataki, pachasa suma uñjasna ukhamaraki kunanakatï utjki pachasanxa ukampi suma jakasina.\naymara, Ecoturismo, enseñanzas de un yachachiq, Modelos sostenibles\nEnseñanzas de un Yachachiq: recuperando tubérculos andinos con agroecología


Costa Rica: Silvestre uka jakäwir arxatañatak kamachinak luratax sarantaskiwa\tJaqukipäw uñt'ayata/apkatata 23 taypi sata phaxsi 2012 19:01 GMT\nAk uñt'ayama: Nayrüru 10 uru taypi sata phaxsit 2012 maratxa, Laura Chinchilla irpirix mä decreto rixuntawayatayna. Costa Rica markanx aleteo ukax 2001 marat janiw sata yaqhipanakax legislación ukatx uka tiburon ukan chhiqhanakap aljañatakix iyaw sapxänwa. Uka decreto ukan amtapax tiburon ukan chhiqhap sum uñt'ayañatakiwa, ukhamat jan aljasiñapataki.\nAkax janiw nayrïr yatiyawikiti. 2 uru taypi sata phaxsitxa, plenario legislativo ukax narïr kamach iyawsawayi Silvestre uka jakäwir arxatañataki. Amtaxa Asociación Preservacionista Flora ukat Fauna (Apreflofas) ukan sarantayirinakan ch'amanchatawa. Costa Ricax nayrïr markaspaw América Latina ukan ukham kamachi arxatañatak apsuspa ukaxa. Aka amtax maekachirinakan yanapt'atawa, 177 waranqat jila rixuntawinakani uka kamach uñt'ayasiñapar yanapt'asa. “Cazar es Matar” ukham arump uñt'ayasa. Blog “Generacion Rebelde” qillqt'iwa “mä phunchhäwi fauna silvestre ukanakataki” ukharusti mä pos ukrak qillqt'i:\n“Colgando”. Foto del usuario de Flickr marissa_strniste, bajo licencia Creative Commons (CC BY 2.0)\nAk uñt'ayama: twitter facebook reddit googleplusEmail Imprimiñataki QillqiriJenny Cascante Gonzalez\nTranslated (es) byJenny Cascante Gonzalez\nCitizen MediaDerechoGovernanceMedio AmbientePolítica


Éxodo 33 QA97 - Tatitusti Moisesarojj sänwa: - Bible Search\nTatitojj nayrar sarapjjañapataquiw arsu\n—Sarjjapjjam acqhata juma, uqhamarac Egiptot irpsuncta uca jakenacampi, cawqha oraktejj wawanacamaruw churäjja sas Abrahamaru, Isaacaru, Jacoboru arscta uca orakeru. 2Nayasti angelajjwa qhitäjja jumanacar irpañapataqui, uqhamarac uca oraket alisnucuñapataqui cananeonacaru, amorreonacaru, hititanacaru, ferezeonacaru, heveonacaru, uqhamarac jebuseonacarusa. 3Sarapjjam cawqhantejj leches, misq'isa umjama jalasqui uca orakeru. Ucampis nayajj janiw jumanacampi sarcäti, janiw nayajj muncti thaquina jumanacaru tucjaña, jumanacasti naya contra tucuri jakenacäpjjtawa uca laycu —sasa.\n4Jakenacasti uca jan wali yatiyäwi arunac ist'asinjja wali llacthapisipjjäna, janiraquiw qhitisa suma yänacapa uchasiñ munapcänti. 5Tatitusti Moisesarojj sataynawa:\n—Aqham yatiyam israelitanacarojja: ‘Jumanacajj naya contra tucuri jakenacäpjjtawa. ¡Nayatejj jumanacampi sarirista ucajja, mäquiw tucjapjjerismajja! Jichhasti jumanacajj suma yänacamjja apakasipjjamaya, ucatsti nayaw yatï jumanacampi cunjämaru lurañsa’ —sasa.\n6Ucat israelitanacajj Horeb sat kollutpachwa jaytanucjjapjjäna, janiw uchascjjapjjänti suma yänacapsa.\nDiosampi jiquisiñataqui waquichat uta\n7Moisesasti Diosampi jiquisiñ sat waquichat carpsti campamentotjja jaya chekaruw aptäna, ucsti sutichänwa Diosampi Jiquisiñ Carpa sasa. Ucampis qhititejj Tatituru cunsa jisct'asiña munqui ucajja saränwa campamentot ankäjjancqui uca Carparu. 8Cunapachatejj Moisesajj Diosampi Jiquisiñ Utaru sarcäna ucqhajja, take jakenacawa sartasina utanacapat mistunisajj sayt'ata Moisesar uñch'uquipjjäna Diosampi Jiquisiñ Carparu mantañapcama. 9Cunapachatejj Moisesajj uca Carparu mantcäna ucqhasti mä sayt'u kenayawa alajjpachat saraktanisa uca Jiquisiñ Carpa puncuru sayt'äna, uccañcamasti Tatitojj Moisesaruw parläna. 10Take jakenacajja uqhama kenayajj Diosampi Jiquisiñ Carpa puncuru sayt'ipanjja sapa mayniwa carpanacap puncuru quillt'asisa Diosaru yupaychapjjäna.\n11Diosasti, Moisesampejj ajanuy ajanuwa parlapjjäna, cunjämatejj qhitisa mä amigopampejj parlasqui uqhama. Ucatsti Moisesajj Diosampi parlaniwayasinjja campamentoruw cutt'anjjäna. Ucampis Nun sat chachan Josué yokapasti Moisesan yanapiripänwa, ucat aca waynasti Tatitumpi Jiquisiñ Carpatjja janipuniw mistuniricänti.\nTatitojj jach'a cancañapwa Moisesar uñacht'ayi\n12Moisesasti Tatiturojj sänwa:\n—Jumasti nayarojj, ‘aca jakenaca irpam’ sistawa, ucampis janiw sisquistati qhitimpiw jumar qhithäma sasajja. Uqhamarac saractawa: ‘Jumaruw confiasma’ sasa, ucampis jumajj nayataquejj colerataquëjjtawa. 13Ucampis uca arsutanacamatejj chekächi ucajja uñacht'ayitaya amtäwinacamjja uqhamata nayan confianza utjañapataqui, ucat juman qhuyapayasiñamajj nayatac utjascatapa yatiñajjataqui. Ucampis jumajj yatim aca jakenacajj juman jakenacamawa.\n14Ucatsti Tatitojj sänwa:\n—Nayawa jumampi chica sarascäjja, uqhamarac samarañsa churaraquïmawa —sasa.\n15Ucampis Moisesasti sascaquïnwa:\n—Jumatejj jan nanacampi sarcäta ucajja jan aca chekat irpapquistati. 16Jumatejj jan nanacampi sarcasma ucajj ¿cunjämataraqui yatisispasti jakenacamasa, nayasa juman yanapamampi sarasipcatajjatsti? Ucampis juman yanapamampiquiwa jakenacamasa, nayasa take aca oraken jaquir jakenacans uñjcata mayja uñstapjjeristjja —sasa.\n17Ucatsti Tatitojj sascaquïnwa:\n—Cuntejj jumajj siscta uqhamarojj luräwa, nayansti jumaruw confiansajjajja utjitu, ucatwa nayana yanapajja jicjjattajja —sasa.\n18Ucampis Moisesajj achict'asïnwa:\n—¡Uqhamasti, jach'a cancañamay uñacht'ayita! —sasa.\n19Ucat Tatitojj saraquïnwa:\n—Nayasti jumansa uñjcatawa qhuyapayäjja, uqhamarac sutejjsa juman ist'cataraquiw arsuraquëjja. Nayajja qhuyapt'ayäwa qhitirutejj muncta ucaru, uqhamarac yanaparaquïwa qhitirutejj muncta ucaru. 20Ucampis sismawa: ‘Janiwa ajanojj uñcatquitasmati, qhiti jakesa uñcatquitaspati, uqhamata jacasipcaquiñapataqui.’\n—Naya jac'ansti mä chekaw utji, ucampis jumajja uca chekancqui uca kala karka pataruw sayjjatäta. 22Ucatsti nayajj jach'a cancañajjampi pascä ucqhajja, uca kala karka mä p'iyaruw uchäma, ucat amparajjampiw imjjatäma nayan pasañajjcama. 23Ucampis amparajj loktasjjä ucqhasti jumajj jiqhanejjacwa uñjitätajja, janiw ajanojj-jja uñjquitätati —sasa.


Noé chachajj Diosan munañaparjamaw sarnaqäna | Jupjam iyawsäwinipjjañäni\nYatiyañataki | Abril 2013\n¿Kuna arutsa liytʼäta? Afrikáans Albanés Alemán Amárico Armenio Aymara Birmano Bislama Búlgaro Catalán Cebuano Checo Chichewa Chino Tradicional Chino cantonés (tradicional) Chino mandarín (simplificado) Cingalés Coreano Criollo haitiano Croata Danés Efik Enzema Eslovaco Esloveno Español Estonio Ewé Finlandés Francés Ga Georgiano Griego Groenlandés Guaraní Hebreo Hiligaynon Holandés Húngaro Ibo Ilocano Indonesio Inglés Islandés Italiano Japonés Kikuyu Kiniaruanda Kirguís Kwangalí Letón Lingala Lituano Luo Malgache Ngäbere (o guaymí) Noruego Panjabí Persa Polaco Portugués de Brasil Quechua boliviano Rarotongués Rumano Ruso Sepedi Serbio (Alfabeto cirílico) Serbio (alfabeto latino) Sesoto de Lesoto Shona Sranangtongo Suajili Sueco Tagalo Tahitiano Tai Tigriña Tsonga Tsotsil Tsuana Turco Twi Ucraniano Vietnamita Wayuunaiki Xhosa Yoruba Zulú Árabe\n‘Diosan munañaparjamaw sarnaqäna’\nNOÉ chachajj wali qaritaw samartʼaski. Mä jachʼa lawa patjjar qontʼasisinjja, wali qarjataw muchʼartʼasi ukat kunja jachʼänis arcajj uks uñtarakiwa. Alquitranas walirak thujstʼani ukat kuna herramientanakampitï irnaqasipki ukanakas istʼasirakiwa. Kunjamsa familiapajj jachʼa lawanakamp irnaqtʼasipki uks uñjarakiwa. Wawanakapasa, yojjchʼanakapasa ukat munat warmipas walja maranakaw arca lurañan yanaptʼasipkaraki. Cheqans lurañanakapampejj sum sarantasipki, ukampis walja lurañanakajj utjaskakiwa.\nJupanakajj loqhepkaspas ukham jaqenakajj amuyapjje. Arcajj niya cajonar uñtata mistuskän ukhajj wal larusipjjäna ukat ‘Uma Juiciow jutani’ sasin Noé chachan yatiyatapatjja, jukʼampiw larusipjjarakïna. Kamisarak Uma Juiciojj oraq qʼal chhaqtayjjaspasti ukajj janipuniw kunapachas uñjaskiti sasaw sapjjäna. Cheqas Noesa ukat familiapasa ina chʼusarus tiempo aptʼasipkaspa ukhamwa amuyapjjäna. Ukampis Jehová Diosajj Noé chacharusa ukat familiaparusa janiw ukham uñjkänti.\nBibliajj akham sistuwa: “[Noé] sapakiw Diosan munañaparjamajj sarnaqäna” sasa (Génesis 6:9). Ukajj ¿kamsañs muni? Kuntï Jehová Diosajj siskänjja, ukarjamapuniw Noé chachajj lurirïna, mä arunjja, istʼirïna ukat mä munat amigoparjamarakiw Jupar wal munasïna. Ukat walja waranqa maranak qhepatjja, Noé chachat akhamwa Bibliajj qhanañchi: ‘Iyawsäwip laykurakiw aka oraqenkirinakarojj juchañchäna’ (Hebreos 11:7). ¿Kunjams uk luräna? ¿Kunsa iyawsäwipat yateqassna?\nJAN WALI TIEMPONKKASAS SUM SARNAQÄNA\nNoé chachan tiempopanjja, jan wali luräwinakajj jiljjattaskakïnwa. Enoc sat nayra achachilap jakkäna ukhajja, jan walinakajj utjapunïnwa, jupajj ukhamarakiw Diosar istʼas sarnaqäna, ukat mä juiciow taqe jan wali jaqenakar tukjir jutani sasaw yatiyäna. Ukampis Noé chachan urunakapan jan walinakajj sintipunëjjanwa. Cheqas aka Oraqejj jan wali luräwinakamp phoqhantatäkaspas ukat qʼala tukjatäkaspas ukhamänwa Jehová Diosatakejja (Génesis 5:22; 6:11; Judas 14, 15). ¿Kunatsa jan wali luräwinakajj sintipunejjpachäna?\nAngelanak taypinwa mä jan waltʼäw utjawayi. Jupanakat mayniw Jehová Dios contra saytʼatayna, ukat juparakiw Adanampir ukat Evampirojj juchar purtʼasiyatayna, ukhamatwa Supayaru jan ukajj Diablor tukuwayi. Noen urunakapanjja, ukhamarakiw yaqha angelanakajj Diosan apnaqäwip contra saytʼapjjäna. Alajjpachan kuna lurañanaktï Diosajj churkäna ukanak jaytasaw jaqer tukusin aka Oraqer saraqanipjjäna, ukat suma uñnaqtʼan warminakampiw casarasipjjäna. Uka jan istʼasiri, jachʼa jachʼa tukuri ukat jupatakik kuns muniri angelanakajja, jaqenakarojj jan wali luräwinakaruw wiytapjjäna (Génesis 3:1-5; 6:1, 2; Judas 6, 7).\nUkham angelanakamp ukat warminakamp mayachasipjjatapatjja, wawanakapajj wali jachʼa tansanaka ukat sinti chʼamanipjjänwa. Uka jaqenakaw aka Oraqerojj jan walinakamp phoqhantayapjjäna. Ukatwa Jehová Diosajj akham sispachäna: ‘Jaqenakan luräwinakapajj sinti jan walipuniwa, amtanakapasa, luräwinakapasa ukhamaraki’ sasa. Ukatwa 120 maranakat Jehová Diosajj uka jan wali jaqenakarojj tukjañ amtäna (Génesis 6:3-5).\nNoé chachasa ukat warmipas wawanakapar jan wali luräwinakat jarkʼaqañatakejj wal chʼamachasipjjäna\nNoé chachajj mä suma warminïnwa ukat phesqa pataka jila maranëjjan ukhaw kimsa wawanëjjärakïna, jupanakasti Sem, Cam ukat Jafet satapjjänwa. * ¡Ukham jan wali tiemponakan wawanakar uywañajj wali chʼamäpachänwa! Ukat Noé chachasa, warmipasa wawanakapar jan walinakat jarkʼaqañatak wal chʼamachasipjjäna. Uka jachʼa jaqenakajj wali chʼamani ukat uñtʼata ukhamapjjänwa, wawanakajj ukhamäpki ukanakat wal yateqasiñ munapjje. Uka jachʼa jaqenakan jan wali luräwinakapat yatisikipunïnwa, Noé chachas ukat warmipas janiw ukanakat wawanakapar jarkʼaqerjamapkpachänti. Ukampis Jehová Diosata ukhamarak jan wali luräwinakar uñisitapat yatichapjjarakispänwa. Ukat jan walinak utjatapata ukat Jupa contra saytʼatapatjja, kunjamsa Jehová Diosajj chuym ustʼayasi uk sum amuyapjjañapatakiw yatichapjjañapäna (Génesis 6:6).\nJichhürunakan awk taykanakajj Noé chachat ukat warmipat yateqasipjjarakispawa. Kunattejj uka tiemponjamarakiw aka Oraqejj jan walinakamp phoqhantata. Ukat wawanakan kusistʼäwinakapas jan walinakamp phoqhantatarakiwa. Ukampis awk taykanakajj uka jan waltʼäwinakat jarkʼaqañatakejj sumankañ utjayir Diosar jakʼachasipjjañapatakiw wawanakapar yatichañatak chʼamachasipjje, kunattejj Jehová Diosajj taqe jan walinak tukjani (Salmo 11:5; 37:10, 11). Aka jan wali pachankkasasa suma wawanak maynejj uywaspawa. Noempi warmipampejj ukham lurapjjäna. Wawanakapajj suma jaqenakäpjjänwa ukat jupanakjam Diosar istʼir warminakampiw casarasipjjarakïna.\n‘JICHHAJJ MÄ ARCA LURAM’\nNoé chachan jakäwipajj mä urunwa mayjtʼäna. Kunattejj Jehová Diosaw jupamp parläna ukat aka pachajj tʼunjatäniwa sasaw yatiyäna ukat akham sarakïnwa: “Jichhajj mä arca lurasim gofer sat maderata” sasa (Génesis 6:14).\nArcajj mä barcor uñtasitäkaspans ukham yaqhep jaqenakajj amuyapjje, ukampis janiw ukhamäkänti. Kunattejj mä jachʼa cajonar uñtatänwa, janiw timonanikänti. Ukat qawqchʼänisa kunjamänisa taqe ukanak Jehová Diosaw sum yatiyäna, ukat manqhäjjapas patäjjapas alquitranampiw uskusiñapäna. Ukat akham qhanañcharakïna: “Mä jachʼa jallu apayanï, ukasti taqe aka oraqpachwa chhaqtayani [...]. Taqe kunatejj aka oraqen utjki ukanakasti jiwarapjjaniwa”. Ukat saskakïnwa: “Uka arcarusti yoqanakamampi, warmimampi, yojjchʼanakamampi, ukhamarak jumampi ukanakaw mantapjjäta” sasa. Ukampis arcarojj taqe kasta animalanakwa irpantapjjañaparakïna. Ukat Uma Juiciotjja, arca manqhankirinakakiw qhespipjjaspäna (Génesis 6:17-20).\nNoé chacharojj mä jachʼa luräwiw waktʼäna. Arcajj jachʼañapänwa. Largorojj 133 metroni, anchorojj 22 metroni ukat altorojj 13 metroniraki. Jichha tiempon lamar qotan sarnaqer jachʼa barconakat sipansa, jukʼamp jachʼänwa. ¿Noé chachajj uka luräw katoqpachänti? ¿Jan waltʼäwinakan uñjasisajj quejaspachänti? ¿Kuna luräwtï phoqhañapäkäna uk jan chʼamäñapatak mayjtʼaypachänti? Bibliajj akham qhanañchi: “Noesti kunjämtejj Diosajj siskatayna ukhamwa [...] luräna” (Génesis 6:22).\nUka luräwejj inas 40 jan ukajj 50 maranakan tukuyaschïna. Nayraqatajj qoqanakaw phatʼanukusin qatattasiniñapäna, ukjarusti khuchhunoqasin jachʼa viganaka, tablanaka apsusiñapäna. Ukat arca lurañatakiw apthapisjjañapäna. Ukat kimsa pisonakaniñapänwa, manqhanjja walja jalanoqat jiskʼa utanakjamañapänwa, punkupasa, jiskʼa ventananakapasa, ukat uma jalaqañapatakejj techopas utjañaparakïnwa (Génesis 6:14-16).\nMarat maratjamaw arcajj mä cajonar uñtat mistuskäna. Ukat familiapan yanaptʼaskir uñjasajj Noé chachajj ¡wal kusispachäna! Ukat arca lurañat sipansa, yaqha luräw phoqhañaw jukʼamp chʼamäpachäna. Bibliajj Noé chachat akham siwa: ‘Cheqa arunak parliri’ jan ukajj cheqa arunak yatiyiri sasa (2 Pedro 2:5). Cheqas Noé chachajj jan ajjsartʼasaw ‘Uma Juiciot’ jaqenakar yatiyäna. ¿Uka yatiyawirojj istʼapjjpachänti? Uka toqet Jesusajj akham sänwa: “Janirakiw [istʼapkänti]” sasa. Kunattejj walja manqʼañanakana, umañanakana jakasipkäna, mayninakajj casarasisipkänwa, ukatwa Noé chacharojj jan istʼapkänti (Mateo 24:37-39). Walja jaqenakarakiw Noé chachatsa ukat familiapatsa phiskasipjjpachäna, yaqhepanakajj inas toqjjapchïna jan ukajj nuwjapjjarakchïna.\nJehová Diosajj Noé chacharusa ukat luräwinakaparus bendiciskchïnjja, jaqenakajj jupat larusisipkakïnwa janiw istʼapkänti\nUkhamäkchïnsa, Noé chachasa ukat familiapasa janiw aynachtʼapkänti. Ina chʼusaruw tiempop aptʼasipjje loqhepjjewa sasins jaqenakajj amuyapkchïnjja, jupanakajj arcjja lurasipkakïnwa. Jichhürunakan cristian familianakajj Noetsa ukat familiapan iyawsäwipats yateqasipjjarakispawa. Kunattejj Bibliarjamajj ‘qhepa urunakanktanwa’ sasaw qhanañchi (2 Timoteo 3:1). Jesusajj jichha tiempot parlkasajja, Noen tiempopjamarakïniwa sasaw säna. Ukhamajj Diosan Reinopat yatiykasatï jaqenakajj jan istʼañ munapkani, phiskasipjjani jan ukajj arknaqapjjani ukhajja, cheqpach cristianonakajj Noé chachatwa yateqasipjjañapa, jupajj ukham jan walinakampejj janiw aynachtʼkänti.\nArcajj niya tukuyatajjänwa. Ukhatakisti, Noé chachajj niya 600 maranakanïnwa ukhaw Lamec sat tatapajj jiwjjäna. * Ukat phesqa maranak qhepatsti Matusalén sat achachilaparakiw jiwjjäna, jupajj 969 maranakwa jakawayäna, jupa sapakiw jukʼamp walja maranak jakawayäna sasaw Bibliajj qhanañchi (Génesis 5:27). Matusalén ukhamarak Lamec chachanakajja, Adán chachan tiempopanwa jakapjjarakitayna.\nMatusalén sat achachilapajj jiwjjäna uka pachpa maraw Jehová Diosajj Noé chacharojj akham sarakïna: “Familiamampi arcar mantjjam” sasa. Ukat taqe kasta animalanak arcar irpantañama: Qʼoma animalanakata jan ukajj kawkïrinakatï sacrificiot loqtasispäna ukanakat paqallqo pareja ukat jan qʼoma animalanakatsti mä parejakiraki (Génesis 7:1-3).\nTaqe kasta animalanak jiskʼan jachʼani, jutaskiri, qatatnaqtaskiri, tuyusinkiri ukat yaqha ukhamanak uñjañajj wali muspharkañapachänwa. Ukampis Noé chachajj janiw animalanakar alistirisa, ni jiktirisa sarkpachänti janirakiw munkir jan munkir uka animalanakar arcar irpantkpachänti, jan ukasti jupanak pachpaw “Noempi chikajj arcaru mantapjjäna” (Génesis 7:9).\nYaqhepanakajj ukajj janiw cheqäkiti sasaw sapjje. Kunjamarak kunayman kasta animalanakajj jan chʼajjwas jakapjjaspasti sasaw sapjjaraki. Cheqas Diosaw taqe animalanakar lurawayi, ¿janit Jupajj jan nuwtʼasis utjapjjañapatak yanaptʼkaspäna? Jïsa uk lurañajj janiw Jupatakejj chʼamakpachänti. Amtañäni Jehová Diosajj Wila lamar qotjja payaruw jaljtayäna ukat mä kutejj Intsa saytʼayarakïnwa. Ukhamajj kuntï Bibliajj Noé tiempot parlki ukanakajj cheqapuniskiwa.\nDiosajj animalanakarojj yaqha toqnam qhespiyaspänwa, uk janiw khitis janiw siskaspati. Ukampis jaqenakaruw taqe kasta animalanak uñjapjjañapatak jaytawayi, ukham lurasinjja, jaqenakar confiyatapwa qalltatpach uñachtʼayäna (Génesis 1:28). Jaqenakan ukat animalanakan jakäwipajj kunja wakiskiris Jehová Diosatakejj ukwa Noé chachan sarnaqäwipat awk taykanakajj wawanakapar yatichapjje.\nUkat mä semanatwa Uma Juiciojj jutani sasaw Jehová Diosajj Noé chachar yatiyäna. Ukürunakanjja, luräwinakapajj waljaw utjpachäna. Amuytʼañäni: animalanakaruw lakinoqañapäna, manqʼaps ukhamaraki ukat familiapan yänakapsa arcarojj apantañaparakïnwa. Ukat Noé chachan warmipasa ukhamarak Sem, Cam ukat Jafet yoqanakapan warminakapas arcan sum jakasiñatakejj sum wakichtʼañatakiw chʼamachasipjjpachäna.\n¿Taqe ukanak uñjkasins jaqenakajj istʼapjjpachänti? Janiwa, Jehová Diosajj Noé chacharusa ukat lurañanakaparus bendiciskchïnsa, jaqenakajj janiw istʼapkänti. Ukat walja animalanakar arcar mantir uñjkasas janipuniw istʼapkänti. Jichhürunakanjja, ukhamarakiw uñjasi, akapachan qhep qhepa urunakan jakaskstanjja janiw jaqenakajj istʼañ munapkiti. Kunjamtï apóstol Pedrojj siskänjja, Diosan ewjjanakapar istʼañat sipansa phiskasipjjewa (2 Pedro 3:3-6). Noé chachasa ukat familiapasa ukhamarakiw jikjjatasipjjpachäna.\nUkat ¿kunaratus jupanakat jan larusjjapjjpachäna? Kunaratutï Noé chachajj familiaparus ukat animalanakarus arca manqhar irpantjjäna ukhaw ‘Tatitojj arcan punkup’ jistʼantjjäna sasaw Bibliajj qhanañchi. Diosan uka luräwipaw uka jaqenakarojj umuktʼaypachäna. Jan ukhamäkchin ukhajja, jalluw amuktʼaypachäna, kunattejj walipuniw jallojj purintjjäna ukat Oraqejj umamp phoqhantatäjjänwa, ukhamatwa Diosan arupajj phoqhasïna (Génesis 7:16-21).\nUkham jan wali jaqenakan jiwapjjatapat Jehová Diosajj janiw kusiskänti (Ezequiel 33:11). Antisas jan wali luräwinakap jaytapjjañapatakejj walja kutiw yanaptʼäna. Jupanakatï Noé chachjam Diosan munañaparjam sarnaqapjjaspäna, mä arunjja, Diosar taqe kunan istʼapjjaspän ukhajja, janiw Uma Juicion jiwapkaspänti. Bibliajj akham siwa: ‘Iyawsäwipampiw Noé chachajj’ uka tiempon jakir jaqenakar juchañchäna. Uka tiempon jaqenakajj jan walinakwa lurasipkäna ukwa Noen iyawsäwipajj qhanstayi. Ukat iyawsäwip laykurakiw jupa pachpas qhespiyasi ukat familiaparus ukhamaraki. Noé chachan iyawsäwipattï yateqasïta ukhajja, jumasa ukat familiamas wiñay jakañwa jikjjatapjjäta. Noé chachjamarakiw Jehová Diosamp sum apasïta ukat Jupan suma amigoparakïsmawa.\n^ tʼaqa 10 Uka tiempon jaqenakajj jichhürunakat sipans jukʼampwa jakapjjäna, kunattejj Adán ukat Evan tiempopanwa jakapjjäna, jupanakasti jan pantjasiri ukat kʼumar jaqenakapjjänwa.\n^ tʼaqa 20 Lamec chachajj wawapar Noé sasaw sutiyäna ukajj inas “Samaraña” jan ukajj “Chuymachtʼaña” sañ munchi, jupat akham arsuwayäna, niyakejjay Diosajj aka oraqerojj maldischejja, aka wawaw taqe jaqenakar samarañ apanini sasa (Génesis 5:28, 29). Lamec chachajj uka arunak phoqhasir janiw uñjawaykänti.\nNAYRÏR PAGINAN PʼEQEÑCHÄWIPA ¿Kusisit jakasiñajj utjaspati?\nNAYRÏR PAGINAN PʼEQEÑCHÄWIPA Jesusajj kusisit jakasiñatakiw yanaptʼistaspa\nNAYRÏR PAGINAN PʼEQEÑCHÄWIPA Kusisit jakasiñatakejj. Jesusaw thak uñachtʼayistu\nBIBLIAT YATJJATASAW NAYRA JAKÄWINAKAPJJA JAYTAWAYAPJJE Bibliat yatjjatasaw nayra jakäwinakapjja jaytawayapjje\nDRAW CLOSE TO GOD ‘Mayisipkakim, Diosasti churapjjätamwa’\nJUPJAM IYAWSÄWINÏPJJAÑÄNI ‘Diosan munañaparjamaw sarnaqäna’\nText Aka archivonakanwa qellqatanak apaqasma YATIYAÑATAKI Abril 2013 | ¿Kusisit jakasiñajj utjaspati?\nAbril 2013 | ¿Kusisit jakasiñajj utjaspati?\nYATIYAÑATAKI Abril 2013 | ¿Kusisit jakasiñajj utjaspati?


Bible in one year - Aymara Bible 1997 - April 21\n1. Gedeonan yakha sutipasti Jerobaal sataraquïnwa, take jupampïcäna ucanacampi wali alwata sartawayasinjja puripjjänwa Harod sat umajja jalsqui uca chekaru utjnokasa campamento lurasiñataqui. Ucampis madianitanacan campamentopajja jupanacat amsta tokencjjänwa More sat loma cayu vallena.\n2. Diosasti Gedeonarojj saraquïnwa: “Jumampïpqui uca jakenacajja sinti waljanïpjjewa. Nayatejj israelitanacar yanapasa atipjayäjja madianitanacaru ucajja alabasipjjaspawa jupanacaquis ch'amanacapampi khespiyasipcaspa uqhama.\n3. Jichhasti yatiyamay jakenacaru qhititejj ajjsarqui ucajja cuttjjpan utaparu” sasa. Ucatsti Gedeonajj yatiñataquejj yant'änwa ucatjja pä tunca payani waranka jakenacaw sarjjapjjäna, tunca waranka jakenacaquiw kheparjjapjjäna.\n4. Ucampis Diosajj sascaquïnwa: “Jakenacajj waljaniquïsquiwa. Uca laycusti uma umt'iri anaquim, ucanwa nayajja jupanacaru yant'äjja. Ucatwa nayajj saraquïma qhitinacatejj jumampi sarapcani, jan ucajj janisa sarapcani ucjja” sasa.\n5. Gedeonajja jakenacjja anaquïnwa umaru umt'apjjañapataqui. Ucampis Diosajj saraquïnwa: “Yakhacham cawquïr jakenacatejj umjja amparanacapampi phojjttasina anunacjama lakhontapcani ucanaca, uqhamaraqui cawquïrinacatejj konkoripat quillt'asina umar aljjatasa umt'apcani ucanacsa yakhacharaquim” sasa.\n6. Uqhamasti cawquïr jakenacatejj amparanacapampi uma phojjttasina anunacjama lakhontapqui ucanacajja quimsa patacanïnwa. Ucampis mayninacasti takeniwa quillt'asina umar aljjatasa umarapjjäna.\n7. Ucampis Diosajj, Gedeonarojj sascaquïnwa: “Aca quimsa pataca jakenacampiw nayajj jumanacarojj khespiyapjjämajja. Nayasti atipjäwa madianitanacarojja. Ucampis take mayninacasti utanacapar cut'jjapjjpan” sasa.\n8. Gedeonajj chicata jakenacarusti qhitjjänwa utanacaparu. Ucampis janïra sarapquipanjja jupanacatjja apthapiyänwa wacullanacapa, ovej wajjra pututunaca. Jupasti uca quimsa pataca ajllita jakenacampiquiw kheparjjäna, ucatsti jupanacajj campamento lurasipjjäna, madianitanacan campamentopat valleta amsta tokeru.\n9. Uca arumasti Diosajj, Gedeonarojj saraquïnwa: “Sartasim ucatsti sarakam madianitanacampi nuwasiñataqui, nayasti jichhawa jupanacjja amparanacamaru catuyäma.\n10. Ucampis jumatejj jupanacampi nuwasiña ajjsarsta ucajja Fura sat uywatamampi sarakam campamentonacaparu.\n11. Ucatsti ist'ätawa cuntejj parlasipcani uca. Ucatjja uqham ist'asinwa wali ch'amañcht'asïta jupanacampi nuwasiñataqui” sasa. Ucampis Gedeonajj saränwa Fura sat uywatapampi uñisirinacapajj cawqha campamentoncapcäntejj ucqhacama.\n12. Ucampis madianitanaca, amalecitanaca, uqhamarac inti jalsu toket jutir jakenacasa valle chekanjja t'ijut'iju lak'onacjamaw aywitatapjjatayna. Jupanacan camellonacapasti waljapunïnwa, kota thiya ch'allaru uñtata.\n13. Gedeonasti enemigonacapan campamentonacapar jaq'achasisasti ist'änwa mä soldadojja mayni masiparu samcasitapa yatiyasquiri: —Nayasti aqhama samcasta mä cebadata lurata t'ant'awa amstata korumini campamentoscama, ucatsti mä utaru jalcatasinsti uca utwa take tincuyi —sasa.\n14. Uca masipajja saraquïnwa: —Ucasti Gedeonana espadapäpachawa, Joasan israelita yokapana, Diosawa Gedeonana amparaparojj catuyistani madianitanacaru, uqhamarac take campamentonacassa —sasa.\n15. Uqhama samca yatiyiri ist'asina, uqhamarac cuntejj uca samcajj saña munqui uca yatiyiri ist'asinjja Gedeonajj Diosaruw yupaychäna. Ucatsti israelitanacan campamentopar cutt'jjasinjja saraquïnwa: —¡Sartasipjjam, Diosajja jichhawa madianitanacan campamentopjja jiwasar catuyistani! —sasa.\n16. Ucjjarusti uca quimsa patac jakenacjja, quimsa tamaru jaljasinjja takpachaniruw churaraquïna oveja wajjra pututunaca, uqhamarac ch'usa wacullanaca, ucaru nina akquiri apasipjjañapataqui.\n17. Ucat saraquïnwa: —Uñjapjjeta cunjämtejj nayajj lurcä uca. Cunapachatejj nayajj purcäjja enemigonacasan campamentopat maysa tokeru ucqhajja, uca quipcaquiracwa lurapjjaraquïta.\n18. Ucampis cunapachatejj nayajja, uqhamarac nayampi chica sarapqui ucanacampi pututt'apcä ucqhajja jumanacajj campamentoru muyuntasinjja pututt'apjjaraquïtawa, ucat art'apjjätawa: ‘¡Diosampita, uqhamarac Gedeonampita!’ sasa.\n19. Uqhamasti Gedeonajja, pataca jakenacampejja campamentota maysa tokeruw puripjjäna, chica arumata guardia lurirejj kalltapcäna uca horasa. Ucatsti ovej wajjra pututunacat pututt'apjjäna, uqhamarac amparanacapancqui uca wacullanacsa p'aquirapjjaraquïnwa.\n20. Uca pachpa horasasti quimspacha tama jakenacaw ovej wajjra pututunacat pututt'apjjäna, uqhamarac wacullanacsa p'aquirapjjaraquïna. Ucampis ch'eka ampararojja akquir nina apapjjäna, cupi ampararusti oveja wajjra pututuraqui. Ucatsti art'apjjänwa: “¡Nuwasiñäni! ¡Diosampita, uqhamarac Gedeonampita!” sasa.\n21. Take israelitanacasti, campamentoru muyuntasinjja sapa maynisa pachpancapjjaquïnwa. Ucampis take madianitanacan ejercitopanquirinacasti arnakasisaw tutucsunipjjäna.\n22. Ucampis quimsa pataca israelitanacasti pututusipcaquïnwa. Diosasti madianitanacarojj jupanacpurwa nuwasiyäna. Ucatsti tutuctjjapjjänwa Bet-sita sat, Zerera thaquicama, uqhamarac Abel-mehola sat korpacama, ucasti Tabat sat jac'awa.\n23. Ucatsti israelitanacajj jawsthapitänwa Neftalí, Aser, take Manasés uca tribunacata madianitanacaru arctapjjañapataqui.\n24. Gedeonasti yatiyirinacwa qhithäna kollunquiri, Efraín sat tribunquiri jakenacajja madianitanacampi nuwasiri sarakanipjjañapataqui. Uqhamarac jupanacajj Bet-bara satanquir jawiranaca, Jordán jawirsa cawctejj maqhatapcaspa uca chekanaca jarc'antapjjañapataqui janïra madianitanacajj uca chekar puripquipana. Ucampis Efraín tribunquirinacajj uca yatiyäwirojj phokhapjjänwa.\n25. Ucampis catjapjjänwa madianitanacan pani jilïrinacapa Oreb, Zeeb satanaca. Oreb satarusti jiwayapjjänwa, jichhürunjja Oreb sat suti apqui uca kala janqhararu. Uqhamarac Zeeb satarusti jiwayapjjaraquïnwa, jichhürojj cawqha chekatejj uca sutipa apqui uca chekaru. Uca chekasti uvanaca taquipjjerïcäna vino apsuñataqui uca chekänwa. Ucampis madianitanacar arctasinjja apapjjaraquïnwa Oreb, Zeeb satanacan p'ekenacapa Gedeonar uñacht'ayañataqui, jupasti Jordán jawirata mayscatancascänwa.\n1. Efraín sat tribunquirinacasti wali colerasisajj Gedeonaruw juchañchapjjäna, jupanacarojja madianitanacampi nuwasiñataquejj jan yatiyatapata.\n2. Ucampis Gedeonajj saraquïnwa: —¿Janiti jumanacajj amuyasipcta cuntejj lurapcta ucajj, nayan luratajjatsa juc'ampïtapa? Jumanacana juc'aqui luratanacamajj wali asquiwa nanacana walja luratanacajjat sipansa.\n3. Diosawa jumanacarojj catuyapjjtam Oreb, Zeeb uca madianitanacan jilïrinacapa. ¿Cunsa nayajj lurta, cuntejj jumanacajj lurapcta ucampi chicachasiyañataquejja? —sasa. Ucampis Efraín sat tribunquirinacasti uqhama Gedeonan arunacapa ist'asinjja, jupa toke colerasipjjatanacapjja apjtayasjjapjjänwa.\n4. Gedeonampi, quimsa patac jakenacapampejj Jordán jawirar purisinjja maqhatawayjjapjjänwa, jupanacajj uñisirinacapar arcnakcäwejj karjatäpcchïna ucasa.\n5. Sucot sat chekanjja Gedeonajj ucan jaquirinacarojj mayïnwa: —Achict'asipjjsmawa, nayampi chicäpqui uca jakenacaru mank'aña churapjjam, jupanacasti wali thayjtata karjatäpjjewa. Nanacasti Zeba, Zalmuna sat madianitanacan reyinacaparuw arctasipcta —sasa.\n6. Ucampis Sucot sat chekanquir jilïrinacajja sapjjaraquïnwa: —¿Jumajja, Zeba, Zalmuna uca reyinacarojj catjtati, ucatti nanacajj ejercitomarojj mank'ayapjjäjja? —sasa.\n7. Gedeonasti saraquïnwa: —¡Diosajja, Zeba, Zalmuna uca reyinacar catuyjjapjjetani ucqhajja cutt'anisasti uca wasaran ch'aphi lawanacampiw janchinacam ch'iyanokapjjäma! —sasa\n8. Ucatsti Penuel sat chekaruw sarapjjäna, ucansti cuntejj Sucot sat chekan maycäna uca quipcaraquiquiw mayiraquiquïna. Ucampis Penuel chekanquirinacajj cunjämtejj Sucot chekanquirinacajj sapcäna uca quipcaquiraqui sapjjaraquiquïna.\n9. Ucat Gedeonajj saraquiwa: —¡Cunapachatejj nayajj atipjasin cutt'anï ucqhajja uca torre allinucöjja! —sasa.\n10. Zeba, Zalmuna sat reyinacasti Carcor sat marcancasipcänwa tunca pheskan waranka jakenacampi. Jupanacasti inti jalsu toket ejercitojj jutqui ucat jilt'iriquïnwa. Ucampis jupanacatjja patac pä tuncan waranka jakenacaw jiwarapjjäna.\n11. Gedeonasti maqhatcatänwa wasarnäma muycatqui uca thacnäma, Noba, Jogbeha sat chekata inti jalsu toknäma, uñisirinacapan campamentoparu nuwantañataqui, jupanacasti ucjja janiw suyapcänti.\n12. Ucatsti Zeba, Zalmuna sat reyinacajja mistsuwayapjjänwa jaltjjañataqui, ucampis Gedeonajj arctasinjja catjaränwa. Uqham uñjasinsti take ejercitpachaw wali ajjsarayasipjjäna.\n13. Gedeonasti nuwasïwitjja cutt'anjjänwa Heres sat thacnäma.\n14. Ucatsti Sucot sat chekanquir mä wayna catjasinjja jisct'änwa. Ucampis aca waynajja pakallko tunca pakallkoni Sucot sat chekanquir jilïrinacana, uqhamarac ancianonacana sutinacapwa kellkt'ata churäna.\n15. Gedeonajj, Sucot sat marcaru mantasinjja ucanquir jakenacarojj sänwa: —¿Amtapjjtati cunjämtejj nayar sawcasipquitu Zeba, Zalmuna ucanacata ucjja? Amtapjjaraquim jumanacajja jakenacajjarojj janiw mank'añsa churañ munapcäyätati cunapachatejj wali karjata thayjtatäpcän ucqhajja, jumanacasti sapjjayätawa: ‘Ni catjapquisa acanacajj,’ ¿ampi? sasa. ¡Acajjay uñjapjjamaya!\n16. Ucatsti Gedeonajj wasaranquir ch'aphi lawanaca aptayanisajja, ucampiwa Sucot chekanquir ancianonacarojj jawc'jäna.\n17. Uqhamaraqui Penuel chekanquir torrepsa allinucusajja, uca marcanquir jakenacsa jiwarayaraquïnwa.\n18. Ucjjarusti Gedeonajj jisct'araquïnwa Zeba, Zalmuna ucanacarojja: —¿Cunjämänsa Tabor sat chekan jiwarayapcta uca jakenacajja? sasa. Ucat jupanacasti saraquïnwa: —Jupanacasti jumjamänwa, sapa mayni jupanacajja jilïrinacjamaraqui —sasa.\n19. Ucat Gedeonasti saraquïnwa: —¡Jumanacasti nayan jilanacajjaruw jiwarayapjjtajja! Jichhasti chekpachansa Diosajj jacasquiwa. Ucampis jumanacatejj jan jiwarayapcasamänjja, nayasti anchhita horasanjja janiraquiw jiwarayapquirismati —sasa.\n20. Ucjjarusti Jeter sat jilïr yokaparuw saraquïna: —¡Sartasin jiwarayam! —sasa. Ucampis Jeter satajj waynäscatap laycojja janiw espadapa aysuña muncänti.\n21. Ucampis Zebampi, Zalmunampejj, Gedeonarojj sapjjaraquïnwa: —¡Jumay nanacaru jiwarayapjjetajja! Uqhamatwa mä jakena jan ajjsarirïtapajj yatisi —sasa. Ucatsti Gedeonajj sartasinwa jiwarayi, uqhamaraqui Zeba, Zalmuna ucanacan camellonacapan cuncapan adornonacajj uchatäcäna ucanacsa catuntasiraqui.\n22. Ucampis israelitanacajj Gedeonarojj sapjjaraquïnwa: —Jumajjay madianitanacan t'akhesiyatäñatjja khespiyapjjchistajja, uqhamïpansti nanacajj munapjjtwa juma, uqhamarac wawanacamasa nanacaru apnakañapa —sasa.\n23. Ucat Gedeonasti saraquïnwa: —Janiwa nayasa, ni wawajjasa jumanacarojj apnakapquirismati, jan ucasti Diosawa jumanacarojj apnakapjjätam.\n24. Ucampis nayajj mayipjjsmawa, aparanipcta uca surtijanaca churapjjeta —sasa. Uca kori surtijanacsti enemigonacapäqui uca soldadonacaw uchasipjjäna, jupanacasti inti jalsu tokenquir jakenacäpjjatap laycu.\n25. Ucampis israelitanacajj mä capa oraker jant'act'asinjja ucarcamaw aparanipcäna uca kori surtijanacjja uchapjjäna, ucat Gedeonarojj sapjjaraquïnwa: —¡Acajja uca surtijanacajja! —sasa.\n26. Take uca kori surtijanacajj apthaptänwa tunca llätuncan kilonaca. Ucarusti janiw jaqhutäcänti adornonacasa, ni joyanacasa, ni wila k'ellu telanacata Madián chekanquir reyinacajj uchasipcän uca telanacasa, uqhamarac ni camellonacan cuncapana uchatäcän uca adornonacasa.\n27. Uca koritsti Gedeonajj mä diosa lursuyasasti Ofra sat marcaparuw uchayäna. Ucatsti take chekat israelitanacajj ucaruquiw sarapjjäna, jupanacajj uqhama Diosata armt'asisa. Uca luratapasti Gedeonataquejja mä lanctañänwa, uqhamarac familiapataquisa.\n28. Uqhamaw madianitanacajj israelitanacan apnakatäna. Jupanacasti pusi tunca marajja janipuniw sayt'asiñataquejj ch'amanïpcänti. Ucampis Gedeón jacquipanjja take uca orakenacanjja samarañaw utjäna.\n29. Joasan, Jerobaal sat Gedeón yokapasti utaparuw jacasiri sarjjäna.\n30. Gedeonajj pakallko tunca wawanacanïnwa, uqhamarac walja warminacaniraqui.\n31. Siquem sat chekancqui uca uñt'atapajja mä wawanïnwa, ucarojj sutichänwa Abimelec sasa.\n32. Gedeonasti walja maranëjjasinjja jiwjjänwa, ucatsti amayapajj imt'atäjjaraquïnwa Joás sat awquipan sepulturaparu, ucasti Ofra sata Abiezer familian marcapawa.\n33. Gedeón jiwjjatatsti israelitanacajj Diosat armt'asiwayasinsti cunayman Baal sat diosanacaru yupaychiriw cutt'awayjjapjjäna, ucampis jupanacajj diosapataquejj ajllirïpjjänwa Baal-berit sataru.\n34. Jupanacasti Diosapata armt'asiwayasinjja janiw amtascjjapjjänti Diosajj jupanacarojj take uñisirinacapat khespiyatapjja.\n35. Uqhamarac janiw amtasisajj qhuyapt'ayapcaraquïnsa Jerobaal sat Gedeonan familiaparusa, jupajj cuna asquinactejj jupanacataqui lurawayqui ucanac amtasisasa.\n10. Amuyapjjam: yatiñan jakenacajj jiwirïpjjewa, jan yatirinacasa, pisi chuymaninacasa, pachpac jiwi, yänacapasti yakhanacataquiw kheparjje.\n11. Amay imäwiw wiñay utjäwipajja, ucaw wiñay utapajja, marcanacar sutip churcchi ucasa.\n12. Jakejj kamirïscpasa, janiw wiñayäquiti, uywanacjam jiwiriquiwa.\n13. Uqhamaw ch'amapar alcatirinacajj tucusipjje, uqhamaw jupa pachpa jach'añchasirinacan tucuyapajja.\n14. Uca jakenacataquejj jiwaw awatiripajja, ovejanacarjamaw amay imäwirojj anaquisqui. Willjtancan ucapachasti, asqui jakenacaw jupanacarojj atipjapjjani; ch'amanacapajj aynacht'aniwa, utapasti mankhapachaquëjjaniwa.\n15. Nayarusti Diosaw khespiyitani, jiwan amparapat antutnucuyitani, jupamp chicaw irpasjjaraquitani.\n16. Maynitejj kamiriptchi ucajja, jan mayjt'asimti, yänacapas jiljjatchi ucajja, janirac llaquisimti,\n17. jiwjjan ucapachajja, janiw cuns apascaniti, yänacapajj janiw jupar arcjjarcaniti.\n18. Jaccasajj cusisitas sarnakascpan: kamirïtapat jach'ar aptatas uñjasiscpan,\n19. mä uruw jiwañapajj purinini, janiw mayamps khan uñjcaniti.\n20. Jakejj kamirïscpasa, janiw wiñayäquiti, uywanacjam jiwiriquiwa.\n22. Qhitinacatejj ñankha luraña thakasipqui ucanacajja, thaquitjja maysaruwa saranucupjje; asqui luraña thakapqui ucanacasti qhuyapayasirïpjjewa, suma phokherïpjjaraquiwa.\n23. Take ch'ama tucutat jilpacha catokañajj utji, ucampis wali parlatatjja pobrernucstañaquiw utji.\n24. Yatiñan jaken coronapasti yatiñ cancañapawa, ucampis jan yatiñan jakensti, pisi amuyt'aparaqui.\n11. Jesusasti saraquïnwa: “Mä jakew pani yokanïna.\n12. Sullquïristi awquiparojj sänwa: ‘Tatay, cunatejj herenciat nayar wact'quitu yänacatjja ucay churjjeta’ sasa. Ucatwa awquipajj jupanacaru utjiripatjj churjjäna.\n13. Mä kawkha urutsti sullquïr yokajj take cunap aljantasinjja, yakha marcaruw sarawayjjäna, ucanwa kollkepjja ina ch'usar tucuntäna, jan wal jacasina.\n14. Ucampis cunapachatï kollkepjja k'al tucj-jjatayna, ucqhaw mach'ajj jutäna qhaya marcanjja, ucat jupajj mank'at awtjayasjjäna.\n15. Ucatwa irnakañ munasa thaker sari uca marcana mä jaken ucaru, jupasti haciendaparuw qhuch awatir qhitäna.\n16. Jupasti mank'at awtjatajj, qhuchinacas mank'cän uca thajjompiw sist'asiñ munäna; janiraquiw qhitis juparojj cuns churcänti.\n17. Ucat wal amuyt'asi: ‘¡Awquejjan utapanjja kawkha irnakerinacas wali mank'añanïpjjejja, nayasti acanjja mank'at jiwascta!\n18. Awquejjan ucaruw cutt'jjä, ucat saraquï: Awquiy, Dios contra, uqhamarac juma contraw juchañchasta.\n19. Wawamätwa sañataquejj janiw asquïcjjti, mä irnakerimarjamac catokjjeta’ sasa.\n20. Ucatwa sartasin cuttanjjäna awquipan ucaru. “Awquipasti jayancquipanwa juparojj uñjäna, ucatwa jupat qhuyapt'ayasisin jicjjatirejj jali, juparusti khomantasa jamp'att'asaraquiw catokäna.\n21. Ucatwa yokapajj jupar aqham säna: ‘Awquiy, Dios contraw juchachasta, uqhamarac juma contra, janiw asquïcjjti wawamätwa sañataquejja.’\n22. Awquipasti uywatanacaparojj sänwa: ‘Janc'aqui suma isi apsunipjjam, ucat isthapiyapjjam; amparaparusti sortija uchapjjam, cayunacaparusti zapatomp uchantapjjam.\n23. Suma liq'i vaca kall irptanisin qharsupjjam. ¡Mank'apjjañäni, uqhamarac fiesta luraraquiñäni!\n24. Aca wawajjasti jiwatänwa, jichhasti jactanjjewa; chhakatänwa, jichhasti jicjjatatäjjewa’ sasa. Ucat fiesta lurañ kalltapjjäna.\n25. “Ucchañcamasti jilïr yokajj pampancascänwa. Cuttanjjasinsti uta jac'ar purisajj música ist'äna, uqhamarac thokorinacsa.\n26. Ucat mä uywatar jawsasin jisct'äna, ‘¿Cunas ucajja?’ sasa.\n27. Uca uywatasti sänwa: ‘Jilamaw purinjje; ucatsti awquimajj mä liq'i vaca kall qharsuyaraqui, sumaqui c'umaraquirac purinitapata’ sasa.\n28. Ucampis jilïr jilajj colerasïnwa, ucatsti janiw mantañ muncänti. Uqham jan utar mantañ munatapat, awquipajj mistunisin achict'äna: ‘Mantjjañäniy’ sasa.\n29. Jupasti awquiparojj sänwa: ‘Jumajj yattawa kawkha maras jumarojj jan arum p'aquis sirvsmajj ucjja, ucampis janiw cunapachas mä cabritocs churquistati, amigonacajjamp fiesta lurañataquejja.\n30. Jichhasti aca yokamajj puriniwa jan wali sarnaker warminacamp kollkemjj jan walir tucjasa, ucatsti jumajj mä liq'i vaca kall jupataquejj jiwayaraptajja’ sasa.\n31. “Ucjjaruw awquipajj saraquïna: ‘Wawa, jumajj nayampipunïsctawa, take cunanacajjas jumanquiwa.\n32. Ucampis jichhajj waquisiw fiesta lurañajja, cusisiñasasa, jilamasti jiwatänwa, jichhasti jactanjjewa: chhakatänwa, jichhasti jicjjatatäjjewa’ ” sasa.


Irpirinakar k'umir chhijllayasirin Bolivian jan walt'ayatapat arsusipki\nCarlos Mesa, Comunidad Ciudadana chhijllayasirix jan walt’äwinak utjañap muni, Bolivia markachirinakpur ch’axwayañ muni, 2003 maran Altu Patan utjawayki ukhama sasaw Natalia Ruiz jamuqirix nayra Radisson qurpachañ utan arsuwiyi.\n“Mays maysankir Bolivia markachirinakaruw ch’axwayañ muni. Janiw kunjam askichañs munkiti. Jaqunak jakhuñax janiraw tukuyatäkiti” sasaw Chhijllayañ Marka Uta irpirinakan tantachäwipanx Prensa Latinankirinakar sawiyi.\nComunidad Ciudadana (CC) ukankirinakax jaqüwinak jakhthapiñ chiqaruw ch’amamp mantawiyañ munapxi, ukatw jach’unakax jachayir samananakamp jupanakar tutukjayawiyapxi.\nCh’amampikiw mantañ munawiyapxi, “¡Evox jiwpan!” sasaw arnaqasiwiyapxi. Jaqüwinak jakhthapiñ utar mantañatakix qalampiw mä jach’urux nayrat churt’awiyapxi, mä yatiyirirus usuchjawiyapxarakiwa.\nJichhax Radisson qurpachañ utax Real Plaza sutinïxarakiwa, ukanw mama Ruizax arsuwiyi. Tata Mesax yaqha markanakanjam jan walt’äwinak utjañap muni, neoliberal amtamp irptapk uka markanakanjama, kunjams Gonzalo Sánchez de Lozadamp irptkasax Altu Patan jaq jiwarayawiyapxäna ukw amtawiyi, 67 jiwatamp 400 usuchjatamp utjawayki uka.\nTransmisión de Resultados Electorales Preliminares (TREP) ukan jaqüw jakhthapitax uñstki ukx janiw iyawsiskäti sasaw Carlos Mesax sawiyi, uka jakhthapitanx Evo Morales Jilïr Irpiriw nayrïr jaqüwin atipirjam uñstaraki, jupax Movimiento al Socialismo (MAS) p’iqichirirakiwa.\n“100% jaqüwpach TREP ukan jakhthapitatx jan payïr jaqüwin munasitap qhanpach amuyatäni” sasaw wasürux tata Mesax arsuwiyi, jupax janir jakhthapitäki uka jaqüwinakanx niya 70% jaqüwiw jisk’a markanakankiri sawiyiwa, uka jisk’a markanakanx MAS ukatakiw jaquñ yatipxi, kamisti Chijjllayañ Utankirinakax yatiyapki ukas kipkaki.\nTREP ukanx jakhthapitax mayamp uñt’ayasiwayxiwa, tata Moralesaw sapa patakatx tunkamp atipaski, ukhamarus tata Mesax janiw ukax walïkiti sasaw sawiyi.\nUkhamïpanx, tata Mesax sartasiñ mayiwiyi, kunayman departamentonw jan chhijllayañ utanakanx jan walt’áwinakax utjawiyi, P’utuxsinx yamas utpach phichhantawiyapxi.\nChukiyawunx, jach’unakaw Real Plaza qurpachañ uta jak’anx jan ch’axwapxañapatak uñjawiyapxi, Mesan arkirinakapamp MAS ukankirinakampiw uka chiqanx jikxatasisipkäna, jisk’a markanakan jaqut yäqasiñap jupanakax mayiwiyapxi./RAR


Aymara, Dramas: Piece 014 – Jan Uñt’at Reyi | Waters of Life for Children\nHome -- Aymara -- Perform a PLAY -- 014 (A slap for the King)\n14. Jan Uñt’at Reyi\nWali nayrajja, wälja maranacajja viquingonacajja Inglaterraruwa mantantapjjatayna. Salvaj lunthatanacjamajja sustonpi ajjsarañampiwa phokantäna. Saqueapjjänwa, jiwayapjjäna, uqhamaraqui utanacsa, iglesianacsa phichcatapjjänwa.\nKalltanjja rey Alfredojja mä kaokha cutijja atipascänwa, ucampisa kheparojja atipjatänjjänwa uqhamaraqui enemigonacapampis arcnakata. Palaciopa jaytanucusajja jaltjjataynawa.\nMä lokher uñt’atawa ist’asitayna ch’umi taypiruwa imantasjjatayna. ¡Mä jan uñtat reyi! Má kaukhanicaruquiwa uñstäna. Ulfric sata awatirejja maynïnwa uca taypenjja. Ulfric jupajja janipiniw cuna pachasa reyiparojja engañcaspänti. Utaparuwa katokatayna, ucampisa warmipas yatcänti qhitis utapancascäna ucjja, Jayapiniwa mesar kont’atajja lup’ic lup’iscäna ucajj mayjaquïtanawa jupataqui, ucampisa janiw reyirojj uñt’cataynati.\nMä urusti pacienciajj janiw ut-jjataynati ucat culirataw jisjjatayna:\nWarmi: “Ucjacamaqui. Janiw cunsa lurctati, kont’atajj lup’ic lup’isctajja. Tortacsay uñjam hornon jan naqhantañapataqui, nayajj um apsuriw phuch’ur sarascta.”\nJan cuns sasa rey Alfredojja hornoruwa jac’achasïna. Ucampis amuyunacapajja enemigonracwa lup’iscäna. Inas cunjamatsa atipjañas utjaspa.\nMä t’ajjlliw muspapata mayac sartäyi. Warmejj cut-tanjjataynawa. Tortast chiyar naqhantata uqhamasti naqhantatasti phirpin kapïna.\nWarmi: “Jaira… Saram acata…”\nUca ratusti chachapawa cocinaruw mantatayna.\nJake: “Warmi, ¿uqhamti reyimaru parljjayta? ¿Janit uñt’jjta?”\n¿Cunas ucsarojja pasi? Cunjamapachas kheparojja, amuyt’am.\nUcampisa nayarojja jan uñt’ata reyijja Jesusatwa amtayitu. ¿Janit juc’ampicänjja jupampejja? Cunapachatejja nïya pä waranka maranaca uca uyuncascäna ucqhajja, mä kaokhaniquiwa unt´jjapjjäna. Cunapachatejj jach’a jakejjänjja, janiraquiquiw Diosan Yokaparjama uñt’jjañ munapcänti. Uñisita uqhamarac alisnucuta cruzan jiwawayi. ¿Jichhastï? Ucapachparaquiwa jichhurunacajja waljanitaquiwa jan uñt’at reyïsqui.\n¿Jacäwiman reyïñapjja munasmati?\nUñstirinaca: Parliri, jake, warmi\nPage last modified on February 27, 2019, at 07:05 AM | powered by PmWiki (pmwiki-2.2.140)


Éxodo 23 - Holy Bible [Aymara Bible 1997] - (Éxo 23)\n“Jan c'ari arunacjja parlamti, janirac c'ari arunac parliri jakerus arjjatasin yanapt'amti.\n“Janiw arcätati ñankha luririnacarojja, jupanacajj waljanïpcchi ucasa; arsüwimansti chekaparu arsuraquim jan jupanacar jaysasa.\nUqhamaraqui chekaparu uñjañansti janiw pobrenacatsa arjjatasïtati.\n“Uqhamarac enemigoman chhakhat vacapsa, asnopsa jicjjatasajja irparapjjätawa.\nJaniw armasïtati qhititejj uñisctam ucaru yanapt'añjja. Cunapachatejj asnopsa cargampi att'at uñjäta ucajja uca asnota carga apakasina yanapt'ätawa.\n“Pobre jaken ch'ajjwañapansti janiw chekaparu arsusitanacapjja jan waliru k'ewïtati.\n“Jithektätaw c'ari parlañanacatjja, uqhamarac jan juchani asqui jakerojja janiw jiwayätati; nayasti juchanirojja janiwa uñjcäti janis juchanïcaspa uqhamar uñtatjja.\n“Janipuniw kollke chilltatajj catokasïtati, uca kollkesti chekapar uñjiri jakerojja janis uñjcaspa uqhamwa tucuyi; ucatsti cunatejj cheka asquïqui ucarojja janiw walt'ayquiti.\n“Sojjta marawa yapuchäta, uqhamarac cosechanacamsa apthapiraquïta.\nUcampis pakallköri maranjja janiw yapuchätati, jan ucasti jaytätawa samarañapataqui, uqhamata marcamancqui uca pobre jakenacasa, pampa animalanacasa yapun jilt'qui ucanaca mank'asipjjañapataqui. Uca quipcaraquiquiw luraraquïta uva yapunacamampisa, uqhamarac olivo sat aceituna achur kokanacampisa.\n“Sojjta urunwa take cuna lurañanacamsa luräta, ucampis pakallko urunjja samarätawa, uqhamata vacamasa, asnomasa samarañapataquiraqui, uqhamarac sirvirimasa, jaya marcanquirisa samarasa ch'ama catjjatañapataqui.\n“Cunanactejj sapcsma ucanacjja phokhätawa, ucampis jumanacajja lacanacamampejj janipuniw arsupjjätati yakha diosanacan sutipjja.\n“Nayaru jach'ar aptañataquisti maranjja quimsa cutiw fiesta luräta.\nLurätawa jan levaduran t'ant'a mank'añ fiesta, ucsti lurätawa cunjämtejj nayajj siscsma uqhamarjama. Aca fiesta lurasinsti pakallko uruwa jan levaduran t'ant'jja mank'äta. Uqhamsti lurätawa Abib sat phajjsina, uca phajjsinwa Egiptota mistuntajja. Ucampis aca fiestanjja janiw qhitisa jan cunsa apanisajj uqhamaqui nayar uñstirejj jutañapäquiti.\n“Ucjjarusti luraraquïtawa fiestjja cosecha apthapiñ kalltañataqui, cunapachatejj yapunacamata nayrïr achunaca apscäta ucqha. Ucjjarojj luraraquïtawa fiestjja mara tucusiru, cunapachatejj jumajj yapunacamata take cosecha apthapiña tucuyjjäta ucqha.\n“Take chachanacasti maranjja quimsa cutiw jutapjjañapa Tatitur uñstirejja.\n“Jumasti uywanac sacrificio loktasinsti, janiwa wilapjja loktitätati levadurampi lurat t'ant'ampjja, uqhamarac janiw liq'ipsa imaraquïtati khepärmanthitaquejja.\n“Uqhamaraqui yapumana nayrïri suma achunacapsti Tatitu Diosamana temploparuw apäta. Ucampis cabriton aychapjja janiw taycapan lechepampjja wallakeyätati.\n“Nayasti angelajjwa juman ucaru qhithanëjja, ucatsti jupawa imätam thaquinjja, uqhamarac irparaquïtam cawqha oraktejj waquicharapcsma ucqharu.\nJupatsti, jumajj janiw sarakätati, juparuraqui jaysam, jan jupataquejj sayt'asimti, jupasti nayan sutejjaruwa take cunsa luri, uca laycusti jumanacarojj juchanacamatjja janiw perdonapcätamti.\nUcampis jumatejj jupan arunacap ist'asina jaysäta, uqhamarac cunanactejj sapcsma ucanacsa luraraquïta ucajja, nayawa uñisirinacaman enemigopäyäjja, uqhamaraqui nayajja janiwa muncaraquïti qhitinacatejj jan munapctam ucanacarojja.\nNayan angelajjawa jumat nayra sarani, ucatsti jupawa irpätam amorreonacana, hititanacana, ferezeonacana, cananeonacana, heveonacana, uqhamarac jebuseonacana orakenacaparojja, nayasti jupanacarojj tucjäwa.\nUcampis uca marcanacajj cuna jan walinactejj lurqui ucanacjja janiraquiw luraraquïtati. Jumasti diosanacaparojj janiw quillt'asisa yupaychätati, jan ucasti uca diosanacapjja p'aquinokasaw tak tucjäta; uqhamarac jach'a kalanacapsa.\nJumasti Tatitu Diosamaruquiw yupaychäta, jupawa jumanacarojj bendicipjjätam t'ant'sa, uqhamarac umsa. “Nayasti take usunacwa jumanacatjja apakapjjäma.\nUqhamaraqui marcamanjja janiw mä warmisa sullurejj utjcaniti, ni jan wawachiri warmisa utjcaniti. Nayasti jacañwa yapt'äma urunacamajj phokhasiñapcama.\n“Nayasti juman nayrakatamanquirinacarojja ajjsaraña, wararis llaquisiñwa apayanëjja. Uqhamarac kawkha marcanactejj pasawaycäta ucanjja nayajj uñisirinacamarojj juma nayrakatatjja jaltayäwa.\nJuman nayrakatamsti avispa sat mich'isir lak'onac qhitä, ucawa alisnucuni heveonacaru, cananeonacaru, uqhamarac heteonacarusa.\nNayasti juman nayrakatamatjja uca jakenacjja janiw mä maranacti alisnuccäjja, ucat orakejj jan mayjäñapataqui, uqhamarac kollunquir animalanacas phokhantas jumanacaru jan wali lurañapataqui.\nNayajja jupanacarojj juc'at juc'atacwa alisnucuscäjja, jumajja walja mirantasa orake catuntasiñamcama.\nCatuscäta uca orakeman korpapajja aqhamäniwa: Mar Rojo sat kotata filisteonacan Mar Mediterráneo sat jach'a kotapcama, ucqhatsti Arabia ucsa wasarata Eufrates sat jawircama. Ucampis nayajja amparamaruw catuysma uca orakenacan jaquir jakenacarojja jumawa ucatjja alisnucütajja jan jac'amancapjjañapataqui.\n“Jumasti, janiw jupanacampejj mä suma amtäwir mantätati, ni diosanacapampisa.\nUqhamaraqui jupanacjja janiw kheparayätati marcam taypina jacañapataqui, jupanacasti naya contraw jucha lurayapjjeristam, diosanacaparu yupaychasa, uqhamatwa jumajj chhakhañaru purisma.”


Josué 9 - Holy Bible [Aymara Bible 1997] - (Jos 9)\nCawquïri reyinacatï Jordán jawirat inti jalanta token jacapcäna, uqhamaraqui kollu tokenacana, pampa tokenacana, jach'a Mediterráneo sat kota lacansa, Líbano tokecama; hitita sat reyinaca, amorreonaca, cananeonaca, ferezeonaca, heveonaca, jebuseonaca, ucanacajj yatipjjänwa take cunanacatejj lurascäna ucanaca.\nUca reyinacasti mä amtäwiruw mantapjjäna: Josué chachampi Israel marcampi nuwasiñataqui.\nUcampisa gabaonita jakenacajj sumwa yatipjjäna cunjamtï Josué chachajj lurcatayna Jericó marcampejja uqhamaraqui Hai sat marcampisa ucanacjja,\njupanacajj Israel marcaru mä sallka lurañ amtapjjäna. Ucatwa gabaonit jakenacajj asnonacaparu thantha costalanac, uqhamaraqui lip'ichit lurat vino imañ thantha wayakanaca, take cunsa thanthacamaqui apjjarusinisaw jutapjjäna,\nuqhamaraquiw cayunacaparojj wali thantha wisqhunac uchasiwayapjjäna, isinacapasa wali thantharaqui uqhamarac wali rimt'ata. Mank'añataquisti kholu t'ant'anaca, uqhamaraqui korwantata t'ant'anac apasipjjäna.\nCunapachatejj gabaonit jakenacajj Gilgal sat israelitanacan campamentopar puripjjän ucqhajj, jupanacajj aqham sasaw Josué chacharojj sapjjäna: —Nanacajj wali jaya oraket jutapjjta, jichhasti jumanacampi mä suma amtäwiruw mantañ munapjjta —sasa.\nUcatsti israelit jakenacajj jupanacarojj sapjjänwa: —Inas jumanacajj aca jac'anacan jacasipcsta; ¿Cunjämaraqui jumanacampi mä suma amtäwiru mantsnasti? —sasa.\nGabaón marcat jutir jakenacasti Josué chacharojj aqham sapjjaraquïnwa: —Nanacasti juman sirvirinacamaw tucupjjä —sasa. Ucatwa Josué chachajj jupanacaru jisct'äna: —¿Qhitïpjjaracta jumanacasti, cawqhatsa jutapjjaracta? —sasa.\nJupanacasti sapjjänwa: —Nanacajj wali jaya marcat jutapjjta. Diosaman jach'a ch'amanïtap yatipjjta, cuntï Egipto marcampejj lurcatayna ucsa yatipjjaractwa, ucat jichhajj jutapjjta,\nuqhamaraqui cunjämtï lurcatayna uca pani amorreon reyipampisa, cawquïrinacatï Jordán jawir qhurcatan jacapcän ucanacampi, Hesbón sat marcan reyipa Sehón sutini; uqhamaraqui Basán marcan reyipa ucasti Og sutiniraqui, cawquïritï Astarot sat oraken jaccäna ucaru —sasa.\nUcatwa nanacan jilïri jakenacajjajj sapjjetu: ‘Sarapjjam, mank'añ thaquitac apasipjjam, ucatsti jicjjatañcam sarapjjaraquim, aqham sapjjaraquim: ‘Nanacasti jumanacan sirvirimaw tucupjjä, jichhasti mä suma amtäwiruy mantañäni’ sasa.\nCuna urutï nanacajj jumanacar thakheri utanacajjat mistunipjjta ucqhajj uca t'ant'anacajj wali junt'üscänwa, jichhasti uñjapjjamay liju kholuntata uqhamarac korwantata,\nuqhamaraqui uñjapjjam aca lip'ichi wayakanaca, wali machakäsipcänwa cunapachatï vino uscunipcta ucqhajja, jichhasti liju thanthawa; wisqhunacajjas, isinacajjas sartanipcta ucqhajj machakäsipcänwa, jichhasti k'ala thanthawa wali jayat jutapjjatajj laycu —sasa.\nIsraelit jakenacajj uca gabaonit jakenacan mank'apjja mallt'apjjänwa, ucampis janiraquiw Diosarojj jisct'asipcänti.\nUcatsti Josué chachajj uca jakenacampejj mä suma amtäwiruw jan nuwasiñatac mantäna, uqhamaraquiw juramentompi uca jakenacarojj jacañanacap perdonäna, take Israel marcan jilïrinacapas uqhamaraqui.\nQuimsa urunac pasipanjja israelitanacajj acatjamat yatipjjäna uca Gabaón marcajj jupanacan jac'ancaquitapa, uqhamaraqui uca jac'anacan jacapjjatapa.\nUcatsti israelit jakenacajj Gabaón marcar puriñcamaw sarapjjäna, quimsa urunjja puripjjänwa gabaonitanacan marcaparojja cawquïrinacatï Gabaón, Cafira, Beerot, Quiriat-jearim sutinïna uca marcanacaru.\nUcampis israelitanacajj purisinjja janiw jiwarayapcänti jan ucasti jacañanacapjja perdonapjjänwa Gabaón marcanquir jakenacarojja, Israel marcanquir jilïrinacajj Dios nayrakatan juramento lurapjjatap laycu jacañanacap perdonañataqui. Uqham uñjasinjja take Israel jakenacajj wal colerasipjjäna jilïrinacataquejja.\nUcatwa Israelan jilïri jakenacapajj sapjjäna: —Nanacasti Dios nayräjjana juramento lurapjjta; janiw jichhajj jiwayapquiristti ni cunsa lurapcaraquiristti.\nJichhasti jaytañäni jupanacar jacaskiri, jan arunacasar phokcañäni ucqhajj Diosaw jiwasanacataquiw colerasispa —sasa.\nUqhamaw Israel marcan jilïri jakenacapajj jacañanacap perdonapjjäna Gabaón marcat jutir jakenacarojja, ucatsti lawa apanirita, uma apanirita take marcpachataqui uchasipjjäna, uqhamat juramento luratanacap phokhapjjaraquïna.\nUcatjja Josué chachajj gabaonit jakenacar jawsasinwa jisct'äna: —¿Cunatarac nanacar sallkjapjjesta wali jayat jutapjjta sasa? Jumanacajj chekpachansa aca pachpan jacapjjtajja,\nucatwa jichhajj jumanacajj nanacan maldicitäpjjäta, ucatjja wiñayaw sirvientenacajjat sarnakapjjäta, ucatsti lawa ch'iyanipjjäta, uma apanipjjaraquïta Diosan utapataqui —sasa.\nGabaonanquir jakenacajj Josué chacharojj sapjjänwa: —Nanacasti ucjja lurapjjtwa jumar ajjsarasina, juman jan nanacaru jiwayañamataqui. Nanacasti yatipjjtwa cuntejj jumanacan Diosamajj Moisesarojj sawaycatayna ucjja: ‘Take aca marcanac jumanacar catuyapjjäma ucatsti jumanacajj takpach t'unjapjjäta’ sasa.\nJichhasti nanacajj juman amparamancapjjtwa, nanacampisti cunjämtejj munta uqhamar luram —sasa.\nUcatsti Josué chachajj janiw israelit jakenacan gabaonit jakenacaru jiwayañap muncänti,\nucampis uca Gabaón marcat jutir jakenacajj lawa, uma apanirit uscutäpjjänwa Israel marcataqui, uqhamarac Diosan altarapataqui, cawqharutï Diosajj uchasiñ muncän ucqharu. Jichhürcamaw gabaonita jakenacajj uc lurasipqui.


Nueva York markan Kinsa Reyes Magos ukan saräwinakapa · Global Voices Aymarata\nNueva York markan Kinsa Reyes Magos ukan saräwinakapa\tJaqukipäw uñt'ayata/apkatata 11 chinuqa phaxsi 2013 17:34 GMT\nAk uñt'ayama: Reyes magonakax sarxapxiwa, Nueva York markanx janïri riyinak sarkipanx Museo del Barrio ukanx walja jisk'a wawanakampiw mä phunchhaw lurapxi 4 uru aka chinuqa phaxsina. Aka amtäwix nayrja maranakatpachw utji.\nPuerto Rico markanxa, reyes uka urur niya purkasinx jisk'a imill yuqall wawanakax mä sapat kajunaruw Melchor, Gaspar ukat Baltasar ukananakan qaqilunakapar qhipür waxt'awinak katuqpkan ukata jallallt'äwinak uchapxi. Ukhat reyinakax qaqilunakat puripxañapataki, jani camellonakatxa; promesanak q'ipipxañapataki.\nUkharuxa Josué Guarionex, mayni artista puertorriqueñon jamuq apasutanakapaw uñt'ayasi. Jesús “Papoleto” Melendez, poeta jilata El Barrio, ukan yuriri, rey emerito de la parada ukham chhijllatanwa.\nPirwa, markan kipka jaylliwin thuqt'irinakapa.\nAka jamuqanx uka wakichäwitx qhanaw amuyasi.\nPatak patak imill yuqall wawanakaw papilanakat kurunanakan calle 106 ukat calle 116 ukakam sarapxi.\nWali uñt'at yatiyir kullaka María Hinojosa, mayni activista Angie Rivera, kipkarakiw reinas magas ukham chhijllatatayna.\nFátima Shama, Nueva York, uksat reinas magas ukham chhijllatataynawa.\nTanya Torres, artista puertorriqueñax El Barrio ukan qamasiriwa, ukatx jupax Nadema Agard, Cecilia Gastón, Christine Licata ukat Sandra Morales-De León ukanakamp chikt'ataw ichumamatayna.\nNueva York markan kallinakapan jisk'a wawanakamp sarnaqasax mä jach'a waxt'äwikaspas ukhamawa.\nAk uñt'ayama: twitter facebook reddit googleplusEmail Imprimiñataki QillqiriYarisa Colon\nAka blog ullart'apxañäni English, Malagasy, বাংলা, Swahili, Nederlands, Български, polski, Español\nArte y CulturaCitizen MediaFotografíaMigration & Immigration


1 Tesalonicenses 3 - Holy Bible [Aymara Bible 1997] - (1Tes 3)\nJan juc'amp suyañ munasajja, Atenas marcana nanac sapaqui kheparañwa amtjjapjjta,\nucatsti Timoteo jilataruw qhitanipjjsma jumanacar uñjiri. Jupajj Diosan sirviripawa, Tatitun khespiyasiñ arunacap parlañanjja nanacamp chicaraquiw irnake. Ucatsti jupajj ch'amacht'apjjeristamwa, nayraruw irptapjjeristam iyawsäwinjja,\njan maynis aca jan walt'añanacampejj mayjt'asiñapataqui. Jumanacajj asquiw yatipjjta acanacajj pasañasapuniwa.\nCunapachatejj jumanacampïsipcäyät ucqhajja sapjjapunïyäsmawa: “Llaquinacajj utjaniwa” sasa; uqhamapuniw lurasi, jumanacajj ucjj yatipjjtawa.\nUcatpï nayajj jan juc'amp suyaña munasina, qhitantjja cunjämas iyawsäwinjja sarnakasipcta uc yatiñataqui. Llaquisiscäyätwa: “Supayajj jan wali thaquiruch pantjayqui ucat nanacan luräwinacajjajj ina ch'usaruch tuccani” sasa.\nUcampis jichhajj Timoteojj Tesalonicat cutt'anjjewa, suma yatiyäwinac iyawsäwi toket puriyani, uqhamarac munasiñanacama utjatapatsa. Sapjjetuwa jumanacajj nanacat take munasiñanacamampi amtasipjjatama, wal nanacar uñjañ munapjjatamsa, cunjämtejj nanacajj jumanacar uñjañ munapcaracsma uqhama.\nUcatwa jilatanaca, jan walt'äwinacajjana, llaquisïwinacajjana aca chuymachäwi catokapjjtjja, jumanacajj iyawsäwin wali ch'amani sarantasipcatama yatisinjja.\nNanacataquejj machak jacäwïcaspas uqhamawa, jumanacan Tatitumpi sum sarantapjjatam yatipjjatanacajjajja.\n¿Cunjämatsa phokhat yuspagaräwi Diosar loktapjjerista jumanacata, uqhamarac ucqha suma cusisiñ jupa nayrakatapan churapjjesta ucatsa?\nUruy arumaw Diosar mayipjjtjja jumanacar nanac quipca uñjañataqui, uqhamat iyawsäwinacamajj phokhachañäquis ucajj phokhachatäñapataqui.\nMunapjjtwa Dios Awquis pachpana, uqhamarac Tatit Jesucristosan nanacar yanapapjjañapa jumanacar uñjir sarañataqui.\nTatitusti jumanacar jiltaypan, juc'ampi maynit maynicam munasiñanacamajj utjaracpan, cunjämtejj nanacajj jumanacar munasipjjsma uqhama.\nUqhamaraqui chuymanacamanjja ch'amañchatäpjjañamataqui, k'omachata jan cuna juchani Dios Awquisan nayrakatapana, cunapachatejj Tatit Jesusajj take jupanquirinacapampi jutcani ucapachajja.\n1 Tesalonicenses 3:1


Diosan arunakapaw qhespiyistaspa (Juan 8:32)\nYatiyañataki | Noviembre 2013\n¿Kuna arutsa liytʼäta? Afrikáans Albanés Alemán Amárico Armenio Aymara Becol Birmano Bislama Búlgaro Catalán Cebuano Checo Chichewa Chino Tradicional Chino cantonés (tradicional) Chino mandarín (simplificado) Cingalés Coreano Criollo haitiano Croata Dangme Danés Efik Enzema Eslovaco Esloveno Español Estonio Ewé Finlandés Francés Ga Georgiano Griego Groenlandés Guaraní Hiligaynon Holandés Húngaro Ibo Ilocano Indonesio Inglés Italiano Japonés Kazajo Kikuyu Kiluba Kiniaruanda Kirguís Kirundi Lingala Lituano Luo Malgache Maltés Ngäbere (o guaymí) Noruego Oromo Pangasinán Papiamento (Aruba) Papiamento (Curazao) Persa Polaco Portugués de Brasil Quechua boliviano Rarotongués Rumano Ruso Sango Sepedi Serbio (Alfabeto cirílico) Serbio (alfabeto latino) Sesoto de Lesoto Shona Sranangtongo Suajili Sueco Tagalo Tahitiano Tai Tigriña Tsonga Tsuana Turco Twi Ucraniano Urdu Uruund Uzbeko Vietnamita Wayuunaiki Xhosa Yoruba Zulú Árabe\nNAYRÏR JANAN PʼEQEÑCHÄWIPA | ¿KUNA KʼARI YATICHÄWINAKAS JAQENAKAR DIOSAT JITHEQTAYI?\nDiosan arunakapaw qhespiyistaspa\nMä urojja, Jesusajj Awkipatwa Jerusalenan parläna, ukat kuna kʼarinaktï uka tiempon religión pʼeqtʼirinakajj yatichapjjäna uk sum qhanstayäna (Juan 8:12-30). Kuntï siskäna ukajja, kunjamsa jichhürunakan utjki uka yatichäwinak uñjañasa uk amuyañatakiw yanaptʼistu. Jupajj akham sänwa: “Jumanakatejj cheqpach saytʼapjjäta kuntejj sapjjsma ukhamarjama ukkhajja, nayan cheqpacha discipulonakajjaw tukupjjäta. Uñtʼapjjarakïtawa kunatejj cheqäki ukjja, uka cheqa kankañasti qhespiya[pjjarakïtamwa]” sasa (Juan 8:31, 32).\n“Jumanakatejj cheqpach saytʼapjjäta kuntejj sapjjsma ukhamarjama” sasin Jesusajj siskäna ukajja, religionanakajj kunatï cheqäki ukti yatichasipki janicha uk amuyañatakïnwa. Kunapachatï Diosat kuns parlapjjätam ukhajja, akham jisktʼasiñamawa: “¿Uka arunakajj kuntï Jesusajj yatichkäna ukat kuntï Bibliajj yatichki ukarjamäskiti?” sasa. Apóstol Pablor istʼapkäna ukanakajja, kuntï jupajj siskäna ukajj cheqapunïskiti janicha uk yatiñatakejj Qellqatanakatwa yatjjatapjjäna, jiwasajj jupanakatwa yateqasiñasa (Hechos 17:11).\nUkwa Marco, Rosa ukat Raimunda jupanakajj lurapjjäna: Jehová Diosan Qhanañchirinakapampiw Bibliat yatjjatapjjäna. ¿Kunsa jupanakajj yatjjatawayapjje?\nMarco: “Yatichapkitäna uka jilatajja, kuntï warmijampi jisktʼapjjerïta ukarojj Bibliampipuniw qhanañchapjjerïtu. Ukat jukʼat jukʼatwa Jehová Diosar munasjjapjjayäta ukat chacha warmjamas jukʼamp sumwa apasjjapjjta”.\nRosa: “Bibliajj jaqenakan amuyuparjam Diosat qhanañchañ munir aleq librokïkaspas ukham amuyayäta. Ukampis tiempompejja, kuna jisktʼanakatï utjkitäna ukjja, Biblianwa jikjjatta. Jichhajja, Jehová Diosarojj cheqapunis uñjkirista ukhamwa amuyta, ukat Juparojj wal confiyarakta”.\nRaimunda: “Jumar uñtʼañ yanaptʼita sasaw Diosar mayisiyäta. Ukat mä qawqha tiempotjja, chachajamp chikaw Bibliat yateqañ qalltapjjta. Kunatï Jehová Diosat cheqäki ukat kunjam Diosäkitï ukwa yateqapjjayäta. Uk yatisajj wali kusisitäpjjayätwa”.\nBibliajj Diosat janiw kunatï cheqäki ukak qhanañchkistuti, jan ukasti kunjam Diosäkiti uksa qhanañcharakistuwa. Ukat “kuntï Diosajj munasiñampi churkistu ukanak amuytʼañasataki[s]” yanaptʼarakistuwa (1 Corintios 2:12). Kuntï Bibliajj Diosatsa, amtanakapatsa ukat jutïr urunakats qhanañchki ukanakat ¿janit juma pachpa yatjjatkasma? Jumatï Bibliat jukʼamp yateqañ munasmajja, Jehová Diosan Qhanañchirinakapan Internetan www.jw.org/ay cheqar mantasaw mayisma. Uktï lurätajja, jumatakejj Diosar munasiñajj janiw chʼamäkaniti.\nNAYRÏR PAGINAN PʼEQEÑCHÄWIPA ¿Kunatsa waljanejj Diosar jan munasipki?\nNAYRÏR PAGINAN PʼEQEÑCHÄWIPA Diosajj janiw sutinïkiti sasaw kʼarisipjje\nNAYRÏR PAGINAN PʼEQEÑCHÄWIPA Diosarojj janiw uñtʼañjamäkiti sasaw kʼarisipjje\nNAYRÏR PAGINAN PʼEQEÑCHÄWIPA Diosajj wali qhoru Diosawa sasaw kʼarisipjje\nNAYRÏR PAGINAN PʼEQEÑCHÄWIPA Diosan arunakapaw qhespiyistaspa\nKEYS TO FAMILY HAPPINESS ¿Kunjamsa qʼajjo wawamampejj jan toqesis parlasma?\nDRAW CLOSE TO GOD Diosajj Jupar thaqherinakarojj bendiciwa\nJUPJAM IYAWSÄWINÏPJJAÑÄNI Juparojj ‘Diosajj askit katoqäna’\nText Aka archivonakanwa qellqatanak apaqasma YATIYAÑATAKI Noviembre 2013 | ¿Kuna kʼari yatichäwinakas jaqenakar Diosat jitheqtayi?\nNoviembre 2013 | ¿Kuna kʼari yatichäwinakas jaqenakar Diosat jitheqtayi?\nYATIYAÑATAKI Noviembre 2013 | ¿Kuna kʼari yatichäwinakas jaqenakar Diosat jitheqtayi?


Paraguay: Lino Oviedo jiwawipat ukhamarak jan walt’awinakapata · Global Voices Aymarata\nJaqukipäw uñt'ayata/apkatata 9 Anata phaxsi 2013 11:07 GMT\nLino César Oviedo, mistut pallapalltuqit general ukhamarak paraguay-u político khititix 1989 maran Alfredo Stroessner munañanir atipjawana, samarañ uru pä urunak saraqkipan anata phaxsit 2013 maran jiwi, kunawrsati mä chhixwiririw uraqir Asunción araxan jaquqti kawkinti jupax sarkanxa. Uka chijinx khititi apnaqkän helicóptero ukhamarak escoltapax jiwatapxarakiwa.\nBlog La Oveja 100 sutinix phaxsüru 4 uru anata phaxsin yatiyi:\nUnión Nacional de Ciudadanos Éticos (UNACE) uka tam Oviedo ukax p’iqinchänwa, ukhamarak aka 21 urunak saraqkipan qasiwi phaxsin 2013 maran Paraguay markan chhijllasiw urun chhijllayasiñ munäna, aka suxtïri chhijllsïwin kunatix anata phaxsin 1989 maran ch’amamp mantäwitatw ch’amamp apnaqawix tukt’janxa.\nUkachaqatxa, E'a Periódico de Interpretación ukat Análisis blog ukax, kunakïnis paraguay político taypinx Oviedo jiwawitx ukanak uñakipi:\nUkhamaraki, InterParaguay blog ukax marka apnaqirin kimsür ch’irat ist’at Oviedon jiwäwit utjan uka arst’aw uñanchayaraki:\nFátima Garay (@fatimagaray) usuchjatanakatw arst’i :\n@fatimagaray: Qullir tamax wali irnaq JICHHÜRUX aka chijin jiwat janchinak wila masinakar churxañatak Lino Oviedo janchipax ukanakarakiwa.\nUkatx Anahí Tortorello (@anahitorto) jiskt’iwa :\n@anahitorto: @fatimagaray jichhüruw amay churxani.\nKlaus Hiebert apanaqirix (@KhaosXI) yatt’ayiwa:\n@KhaosXI: Janiw mulljasipxatat aka 200.000 o 500.000 machaq qulqinakax Lino Oviedo ajanunin ukaxa.\nIsmael Cala uxur sarantayir ukhamarak televisión sarantayirix (@CALACNN) chuyma ch’allxtatapat arst’i:\n@CALACNN: Jank’aki: Qharüru nayra phaxsi urun Lino Oviedo. Waraqt’at aruskipäwi. #Paraguay Irpiritak chhijllasirix jaltaw chijin jiwi.\nTukuyañataki, Fernanda Bogado (@FernandaAzuaga) uñt’ayiwa: